side effects of mobile. stress and mobilepagesepsitename%%\nside effects of mobile. stress a...\nHome » side effects of mobile. str...\nफोन को स्मार्टफोन बनानेवालों ने हमारी उलझनों को कम करने और काम को आसान बनाने के लिए अपनी पूरी कोशिश की, पर हमारा स्मार्टफोन समस्याएं सुलझाने की बजाय ख़ुद एक समस्या बन गया है. हमने अपने चारों ओर एक ऐसा वर्चुअल वर्ल्ड बना लिया है, जो हमारे लिए हमारी असल ज़िंदगी से भी ज़्यादा महत्वपूर्ण हो गया है. अगर व्हाट्सऐप पर मैसेज न आए, तो लगता है कि दुनिया थम-सी गई है. क्या आपके साथ भी ऐसा होता है?\nआधा घंटा हो गया, मोबाइल पर एक भी मैसेज नहीं, एक भी सोशल मीडिया नोटिफिकेशन नहीं, एक भी मिस्ड कॉल नहीं… अजीब-सी बेचैनी महसूस हो रही है… एक हड़बड़ाहट-सी मची है, हर दो मिनट में फोन को उठाकर चेक कर लेते हैं… क्या है ये? क्यों ले रहे हैं बेवजह का स्ट्रेस? घबराएं नहीं, स़िर्फ आपका ही नहीं, आजकल ज़्यादातर लोगों का यही हाल है. हमारी ज़िंदगी को\nआसान बनानेवाला स्मार्टफोन ख़ुद हमारे स्ट्रेस का कारण बन गया है. आप भी ज़रूर इस स्ट्रेस से परेशान होंगे, तो आइए जानें कि कैसे निपटें इस मोबाइल स्ट्रेस से.\nकई टाइप के हैं मोबाइल स्ट्रेस\nकहीं बैटरी डाउन न हो जाए\nआजकल ज़्यादातर लोगों के बैग में बाकी कुछ हो न हो, मोबाइल फोन का चार्जर ज़रूर रहता है. और हो भी क्यों ना, मोबाइल की बैटरी डाउन न हो जाए, यह डर हर किसी के दिमाग़ में रहता है. बैटरी 40% के नीचे गई नहीं कि दिल की धड़कनें तेज़ होने लगती हैं और यही वजह है कि आप बेवजह का स्ट्रेस अपने दिमाग़ में पाले रखते हैं.\n– शाम को घर पहुंचने के बाद मोबाइल को चार्जिंग पर लगाकर बैटरी फुल चार्ज कर लें.\n– आजकल ज़्यादातर एंड्रॉयड फोन्स की बैटरी 24 घंटे से ज़्यादा नहीं चलती, इसलिए शाम को मोबाइल चार्जिंग को अपना रूटीन बना लें.\n– पावरबैंक हमेशा अपने साथ कैरी करें.\n– ऑफिस से निकलने से घंटे-दो घंटे पहले मोबाइल चार्जिंग पर लगा दें.\n– अगर सुबह बैटरी कम चार्ज है, तो जब तक आप तैयार होते हैं, तब तक लगा दें, चार्ज हो जाएगी.\n– अगर आपका मोबाइल उससे जल्दी डिस्चार्ज होता है, तो अपने फोन की बैटरी चेक कराएं. हो सकता है, उसमें कोई ग़ड़बड़ी हो. अगर सिस्टमैटिकली काम करेंगे, तो यह स्ट्रेस नहीं होगा.\nयह भी पढ़ें: मोबाइल बैंकिंग को कैसे बनाएं सेफ?\nकोई ज़रूरी मैसेज छूट न जाए\nयह स्ट्रेस ज़्यादातर वर्किंग लोगों को रहता है. आजकल ज़्यादातर काम लोग मोबाइल पर ही करते हैं और वो भी मैसेजिंग के ज़रिए, तो हर व़क्त आपको चौकन्ना रहना पड़ता है. कहीं नेटवर्क की गड़बड़ी या फोन की ख़राबी की वजह से कोई मैसेज न छूट जाए, यह स्ट्रेस हमेशा दिमाग़ में बना रहता है.\n– सोशल मीडिया नोटिफिकेशन्स ऑन करके रखें.\n– ऑफिस या घर के बाहर मैसेज टोन थोड़ा बढ़ाकर रखें.\n– जब भी किसी ज़रूरी प्रोजेक्ट पर काम कर रहे हैं, तो कलीग्स को बताकर रखें कि ट्रैवेलिंग आदि के दौरान आपका नेटवर्क सही नहीं रहता या फिर इतने से इतने समय तक आप मोबाइल चेक नहीं कर पाते, तो ऐसे में कोई भी मैसेज देने के लिए मैसेजिंग की बजाय कॉल करें.\nमेरी फोटो को इतने कम लाइक्स क्यों मिले?\nयह तो हमारी सोशल मीडिया जनरेशन की सबसे बड़ी समस्या और दुख का कारण है. सेल्फी के शौक़ीनों के लिए इससे बड़ा कोई दुख नहीं कि वो अपना फोटो सोशल मीडिया पर अपलोड करें और तुरंत उनके दोस्त लाइक्स और कमेंट न करें. फोटो अपलोड करते ही अक्सर लोग बार-बार चेक करके देखते रहते हैं कि कितने लाइक्स मिले और कितने लोगों ने कमेंट किया. और अगर रिस्पॉन्स इनके मन मुताबिक नहीं मिलता, तो स्ट्रेस होने लगता है.\n– सोशल मीडिया पर फोटो अपलोड करने के बाद थोड़ा सब्र रखें, क्योंकि जैसे-जैसे आपके फ्रेंड्स आपकी पोस्ट देखेंगे, वैसे-वैसे आपके लाइक्स बढ़ेंगे.\n– ज़रूरी नहीं कि आपके सभी फ्रेंड्स हमेशा ऑनलाइन रहें, उन्हें भी अपने ज़रूरी काम करने होते हैं, इसलिए तुरंत रिएक्शन की उम्मीद न करें.\n– लाइक्स को प्यार और केयरिंग का पैमाना न बनाएं, वरना बेवजह का स्ट्रेस होगा.\n– और वैसे भी क्या फ़़र्फ पड़ता है, अगर कम लाइक्स मिले तो, आपको प्यार करनेवाले आपके रियल लाइफ में हैं, उन्हें तवज्जो दें.\nग्रुप में सभी डिस्कस कर रहे हैं, मुझे भी अपनी राय देनी होगी?\nफ्री मैसेजिंग ऐप के इस ज़माने में हर किसी के मोबाइल में कई ग्रुप बने हैं. फैमिली, फ्रेंड्स, रिश्तेदार, ऑफिस, स्कूल, कॉलेज यहां तक कि ट्रेन फ्रेंड्स के भी ग्रुप बने होते हैं. इन ग्रुप में दिनभर किसी न किसी विषय पर चर्चा चलती ही रहती है. ऐसे में अगर आप हिस्सा नहीं लेते, तो उसके लिए भी ताने सुनने पड़ते हैं कि आप ही दुनिया के सबसे व्यस्त इंसान हैं. ऐसे में यह भी एक मजबूरी बन जाती है और भले ही आप कितने ही बिज़ी क्यों न हों, आपको कुछ न कुछ राय देनी ही पड़ती है. ये बेवजह का स्ट्रेस आपकी कॉन्संट्रेशन को भी बिगाड़ता है, जिससे आपकी कार्यक्षमता पर प्रभाव पड़ता है.\n– ग्रुप चैट के दौरान सभी को बता दें कि आप थोड़े मसरूफ़ हैं, इसलिए इस मसले पर सोच-विचारकर शाम को फुर्सत से जवाब देंगे.\n– ट्रैवेलिंग के व़क्त को आप इस काम के लिए फिक्स रख सकते हैं. इस दौरान सभी के मैसेजेस रिप्लाई करें और बेवजह का स्ट्रेस न लें.\n– बहुत-से ग्रुप्स यूं ही टाइमपास ग्रुप होते हैं, उनमें होनेवाले चैट्स को इतनी तवज्जो न दें.\n– ग्रुप में रहकर ही आप उनसे जुड़े रहेंगे, ऐसा नहीं है, अगर आप कंफर्टेबल नहीं हैं, तो वहां से एक्ज़िट कर लें.\nकहीं फोन खो न जाए या कोई चुरा न ले\nआज हमारा मोबाइल ही हमारा सबसे बड़ा ख़ज़ाना बन गया है. छोटी से छोटी बात हम उसमें नोट करके या सेव करके रखते हैं. ख़ूबसूरत पलों के फोटोज़, वीडियोज़, मैसजेस, कॉन्टैक्ट नंबर्स सेव करके रखते हैं, पर कहीं न कहीं यह स्ट्रेस भी बना रहता है कि कहीं फोन खो या हैंग न हो जाए, वरना आपका सारा ख़ज़ाना लुट जाएगा.\n– मोबाइल के फोटोज़, वीडियोज़ और मैसेजेस का बैकअप लेकर रखें.\n– कॉन्टैक्ट्स आदि को बैकअप के लिए मेल कर दें या किसी और सुरक्षित जगह सेव कर दें.\n– अपने फोन को लापरवाही से न रखें, जब भी जहां भी रखें, सुरक्षित स्थान पर रखें, ताकि चोरी होने या खोने का डर न हो.\nकहीं स्पेशल डेज़ भूलने पर ताना न सुनना पड़े?\nस्मार्टफोन्स हमारे अपनों के बर्थडे, एनीवर्सरी जैसे स्पेशल डेज़ याद रखने में हमारी हमेशा मदद करते हैं. फेसबुक से लेकर व्हाट्सऐप और रिमाइंडर्स ये काम बख़ूबी करते हैं, फिर भी कभी नोटिफिकेशन में प्रॉब्लम हो या आपका ध्यान न गया हो, तो आप नोटिफिकेशन या रिमांइडर मिस कर सकते हैं, इसलिए इस बात का इतना स्ट्रेस न लें कि दोस्तों की बातें सुननी पड़ेंगी.\n– सोशल मीडिया नोटिफिकेशन के भरोसे न रहकर अपने मोबाइल में भी रिमाइंडर सेट करके रखें.\n– बिलेटेड कार्ड और स्पेशल गिफ्ट से उन्हें विश कर दें.\nमोबाइल स्ट्रेस का प्रभाव\n– रिसर्च के अनुसार, आप जितना ज़्यादा थके और स्ट्रेस में रहेंगे, उतनी ज़्यादा आप ग़लतियां करते हैं.\n– शारीरिक और मानसिक स्वास्थ्य पर बुरा प्रभाव पड़ता है.\n– एक्सपर्ट्स के मुताबिक़ स्मार्टफोन के कारण लोग ङ्गऑलवेज़ ऑनफ सिंड्रोम से ग्रस्त होने लगे हैं. उन्हें लगता है उन्होंने मोबाइल फोन को नहीं, बल्कि मोबाइल फोन ने उन्हें काम पर लगाया हुआ है.\n– फोन एडिक्शन आपकी सेहत के लिए हानिकारक है, इसलिए इससे जितनी ज़रूरत हो, उतना ही इस्तेमाल करें.\n– मोबाइल के स्ट्रेस से ख़ुद को बचाने के लिए अपना ध्यान अन्य कामों या मनोरंजन के साधनों में लगाएं.\nMost Popular in side effects of mobile. stress and mobile


आज़ादी के जश्न में महात्मा गांधी क्यों मौजूद नहीं थे? - Gandhi was in Kolkata on the night of Independence trying to bring peace among the Hindu-Muslim population\nकमल kamal.bhatt@lallantop.com अगस्त 13, 2021 08:45 AM\nनोआखाली में गांधी (तस्वीर: wikimedia )\nआज है 13 अगस्त और आज की तारीख़ का संबंध है बंगाल के दंगों से.\nअगस्त का महीना यानी आज़ादी का महीना. पिछले कुछ क़िस्सों में हमने आपको आज़ादी के यज्ञ में आहुति देने वाले लोगों की कहनियां बताईं. खुदीराम बोस से लेकर राम प्रसाद बिस्मिल तक. और आज़ादी के बाद भारत के निर्माण में योगदान देने वाले कुछ महान वैज्ञानिकों की कहानी भी सुनाई, जैसे डॉक्टर होमी जहांगीर भाभा और डॉक्टर सुभाष मुखर्जी.\nइतिहास जब बन रहा होता है तो वो किसी निश्चित ढर्रे पर नहीं चलता. ईश्वर पर विश्वास करने वाले मानते हैं कि ईश्वर एक कहानी लिख रहा था. और ना मानने वाले भी ये ज़रूर मानते हैं कि लगभग 1400 करोड़ वर्ष पहले किसी परम अणु ने एक अंगड़ाई ली, जिसके नतीजतन वर्तमान का ये महान दृश्य हमारे सामने उजागर हो रहा है.\nडेस्टिनी से मुलाक़ात\nइस ‘नॉट सो इनफाइनाइट’ ब्रह्माण्ड के इस छोटे से हिस्से में अगस्त 1947 में इतिहास एक बड़ी करवट ले रहा था. इस महा उपन्यास में एक सुनहरा चैप्टर जुड़ने जा रहा था. एक क्लीशे है कि भोर से पहले की रात सबसे अंधेरी होती है. पर क्लीशे के क्लीशे होने का वाजिब कारण होता है. 15 अगस्त की उस सुबह से पहले कई भयानक काली रातें बाक़ी थीं.\nआज़ादी की घोषणा करते हुए जवाहर लाल नेहरू (तस्वीर: wikimedia)\n15 अगस्त, रात 12 बजे जब नेहरू ‘Tryst with Destiny’ की उद्घोषणा कर रहे थे, एक ख़ास व्यक्ति वहां मौजूद नहीं था. महात्मा गांधी अपने नामकर्ता, गुरुदेव टैगोर की धरती पर एक जले हुए मकान की पहली मंज़िल पर सो रहे थे. जिस आज़ादी के लिए महात्मा गांधी नंगे पांव पूरा भारत घूमे थे, जब वो मिली तो उसका जश्न मनाने के बजाय गांधी बंगाल पहुंचे हुए थे.\nजब उनसे इसका कारण पूछा गया तो उन्होंने जवाब दिया,\n‘मेरे लिए हिंदू-मुस्लिम एकता आज़ादी का जश्न मनाने से कहीं ज़्यादा ज़रूरी है. मैं 15 अगस्त की ख़ुशी नहीं मना सकता. मैं आप लोगों को धोखा नहीं देना चाहता. हालांकि मैं आपसे ये नहीं कहूंगा कि आप भी खुशियां ना मनाएं. दुर्भाग्य से जैसी आज़ादी हमें आज मिली है, इसने भारत और पाकिस्तान के बीच भविष्य की दुश्मनी के बीज बो दिए हैं’\nदिल्ली में रहने के बजाय गांधी बंगाल में क्यों रुके हुए थे? ये समझने के लिए हमें इससे एक साल पहले के घटनाक्रम को जानना होगा.\nमई 1946 में ब्रिटिश प्राइम मिनिस्टर क्लीमेंट एटली ने एक कैबिनेट मिशन भारत भेजा, ताकि सत्ता हस्तांतरण की शर्तें तय हो सकें. 16 जून 1946 को इस मिशन ने एक वैकल्पिक योजना का प्रस्ताव दिया. जिसके हिसाब से भारत दो हिस्सों में बांट दिया जाता. हिंदू मैजॉरिटी वाला हिस्सा भारत और मुस्लिम मैजॉरिटी वाला पाकिस्तान. जिन्ना को ये प्रस्ताव स्वीकार था लेकिन कांग्रेस ने इसे ख़ारिज कर दिया. इसके जवाब में 16 अगस्त 1946 को जिन्ना ने ‘डायरेक्ट एक्शन डे’ का ऐलान किया. जिसका इरादा था कि भारत में रहने वाले मुस्लिम, प्रदर्शन के माध्यम से पाकिस्तान बनाने का समर्थन करें.\nउन दिनों सभी प्रांतों के अपने-अपने प्रधानमंत्री हुआ करते थे. बंगाल के प्रधानमंत्री थे हुसैन सुहरावर्दी. डायरेक्ट एक्शन का ऐलान हुआ तो सुहरावर्दी ने पुलिस को एक दिन की छुट्टी दे दी. साथ ही साथ पूरे बंगाल बंद का ऐलान भी कर दिया. उस वक़्त बंगाल में हिन्दू महासभा भी मारवाड़ी व्यापारियों के साथ अपना सपोर्ट जुटा रही थी. हिंदू महासभा ने इस बंद का विरोध किया. नतीजतन बंगाल हिन्दू-मुस्लिम में बंट गया. 16 अगस्त को प्रदर्शन के साथ झड़प शुरू हुई और दंगे में बदल गई. ये दंगा6दिन तक चला जिसमें हजारों लोगों की मौत हुई और लाखों बेघर हो गए.\nइस दौरान हुसैन सुहरावर्दी पर ये इल्जाम लगा कि वो खुद लालबाज़ार पुलिस थाने में जाकर दंगों का मुआयना कर रहे थे. आरोप ये भी कि उन्होंने लोगों को मारने के लिए पुलिस को खुली छूट दे रखी थी.\nबंगाल में गांधी\nबंगाल की हालत देख अक्टूबर 1946 में गांधी कलकत्ता पहुंचे. वहां से6नवम्बर को वह नोआख़ाली गए. नोआख़ाली एक मुस्लिम बहुल इलाक़ा था जहां दंगों में हज़ारों हिंदू मारे गए थे. हिंसा के शिकार लोगों के सामने कोई रास्ता नज़र नहीं आ रहा था. कभी साथ मिलकर रहने वाले एक-दूसरे को शक की निगाह से देखने लगे थे. ऐसे में गांधी ने नोआख़ाली के हर एक गांव का दौरा किया. ऐसा ना था कि उनका वहां स्वागत हुआ हो. लोग उनके रास्ते में खड्डे खोदकर उनमें गोबर भर देते थे. इसके बावजूद वो नंगे पैर पूरे इलाक़े में घूमे. उनके साथियों ने उनसे चप्पल पहनने को कहा तो वो बोले-\nनोआख़ाली एक शमशान है. यहां हज़ारों बेक़सूर लोगों की समाधियां हैं और समाधि पर चप्पल पहनकर नहीं जाया जाता.\nस्थानीय नेताओं की मदद से गांधी ने लोगों से शांति की अपील की. जिसका ये असर हुआ कि नोआख़ाली और आसपास के ज़िलों में हिंसा थम गई. चार महीने नोआख़ाली में रहने के बाद फ़रवरी 1947 में वह वापस लौट गए.\nनोआखाली में गांधी की यात्रा का रूट (तस्वीर: erenow)\n9 अगस्त 1947 को गांधी दुबारा कोलकाता पहुंचे. उन्हें आशंका थी कि 15 अगस्त के बाद दंगे दुबारा भड़क सकते हैं. बंगाल प्रशासन के अधिकतर मुस्लिम अधिकारी पाकिस्तान जाने की तैयारी कर चुके थे. उन्हें डर था कि पार्टिशन के बाद वहां रहने वाले हिंदू पिछले साल हुए दंगों का बदला लेंगे. इसलिए जब गांधी वहां पहुंचे तो वो स्थानीय मुस्लिमों को लेकर गांधी से मिलने पहुंच गए. उन्होंने गांधी से कहा कि वह नोआख़ाली ना जाकर कलकत्ता ही रुक जाएं.\nउस दौरान हुसैन सुहरावर्दी कराची में थे. जैसे ही उन्हें महात्मा गांधी के कोलकाता पहुंचने की खबर मिली, वह भी आ गए. गांधी नोआख़ाली जाने की ज़िद पर अड़े थे. सुहरावर्दी ने उनसे कहा कि पिछले साल भी दंगे कोलकाता से ही शुरू हुए थे. ऐसे में अगर वह कोलकाता रुक गए तो दंगे नहीं होंगे. ऐसा कहकर वह गांधी से वहीं रुकने की मिन्नतें करने लगे. ये वही व्यक्ति था, जो एक साल पहले तक गांधी को ‘दैट ओल्ड फ़्रॉड’ यानी धोखेबाज बूढ़ा कह रहा था.\nगांधी, वापस जाओ\nगांधी का उद्देश्य इन पर्सनल बातों से कहीं ऊंचा था. गांधी वहां अहिंसा का आख़िरी एक्स्पेरिमेंट करने पहुंचे थे. उनका कहना था कि अगर अहिंसा में कोई भी ताक़त है तो इन हालातों में उसकी असली परीक्षा हो जाएगी. और अगर अहिंसा हार गई तो ये बताने वाला मैं पहला व्यक्ति होना चाहता हूं.\nमहात्मा गांधी ने सुहरावर्दी के सामने एक शर्त रखी. शर्त ये थी कि सुहरावर्दी भी उनके साथ वहीं रुकें. गांधी ने उनसे कहा कि उनकी सुरक्षा के लिए कोई पुलिसवाला भी नहीं होना चाहिए. गांधी का मानना था कि ये उनके अपने लोग थे और अपने लोगों से मिलने के लिए सुरक्षा कैसी. इसके साथ-साथ गांधी ने उनसे कहा कि अगर वह वहां रुके तो नोआख़ाली में दंगा ना हो, इसकी ज़िम्मेदारी सुहरावर्दी की होगी. सुहरावर्दी ने गांधी की शर्तों को मान लिया. इसके बाद उन्होंने नोआख़ाली में दंगों के सरग़ना ग़ुलाम सरवर को एक तार भेजा. तार में लिखा था कि किसी भी क़ीमत पर नोआख़ाली में अमन-चैन बरकरार रहना चाहिए.\nसुहरावर्दी के साथ महात्मा गांधी (फ़ाइल फोटो)\n12 अगस्त, 1947 को गांधी 150 बी, डॉ . सुरेशचंद्र बनर्जी रोड, कलकत्ता स्थित हैदरी मंजिल पहुंचे. घंटों के भीतर हैदरी मंज़िल के आगे हज़ारों की भीड़ इकट्ठा हो गई. ये लोग हाथ में काले झंडे लिए हुए थे और नारा लगा रहे थे-\n‘गांधी, वापस जाओ’.\nउनकी शिकायत थी कि गांधी मुसलमानों को बचाने आए हैं और उन्हें हिंदुओं की कोई फ़िक्र नहीं है. ख़ैर महात्मा पर इस विरोध का कोई फ़र्क़ ना पड़ा. उन्होंने सुहरावर्दी के साथ मिलकर अगले दिन का प्लान तय किया. प्लान के मुताबिक़, अगले दिन एक पब्लिक मीटिंग रखी गई. ये मीटिंग हुई आज ही के दिन यानी 13 अगस्त 1947 को.\nजैसे ही गांधी मीटिंग में पहुंचे, भीड़ ने फिर नारे लगाने शुरू कर दिए. भीड़ ग़ुस्से से भरी हुई थी. सुहरावर्दी, जो उस समय तक पीछे खड़े हुए थे, गांधी ने उन्हें आगे कर दिया. ये देखकर लोग और भी तिलमिला उठे. एक आदमी ज़ोर से चिल्लाया,\n‘पिछले साल तुम्हारे ही कारण नरसंहार हुआ था. क्या तुम इसकी ज़िम्मेदारी लेते हो?’\nसुहरावर्दी ने जवाब दिया,\n‘हां! मैं इसकी पूरी ज़िम्मेदारी लेता हूं. और मैं इसके लिए बहुत शर्मिंदा हूं’.\nइसके बाद गांधी ने बोलना शुरू किया. उन्होंने लोगों से कहा,\n‘तुम्हें अपने मुसलमान भाइयों को माफ़ कर देना चाहिए. अगर तुम उनकी सुरक्षा करोगे तो मैं वचन देता हूं कि नोआख़ाली में हिंदू भी सुरक्षित रहेंगे’.\nभीड़ शांत हो गई. मीटिंग ख़त्म भी नहीं हुई थी कि एक पुलिसवाला दौड़ता हुआ आया. उसने बताया कि शहर में जगह-जगह हिंदू और मुसलमान साथ मिलकर झंडा फहरा रहे हैं. ये गांधी की कोशिश का नतीजा ही था कि 15 अगस्त को बंगाल में कमोबेश शांति रही. अगले दिन मुस्लिम लीग के अख़बार में छपा,\n‘गांधी मरने को तैयार थे, ताकि हम शांति से जी सकें.\nये खबर जब लॉर्ड माउंटबेटन तक पहुंची तो उसने गांधी को एक ख़त लिख़ा,\n‘पंजाब में 55 हज़ार सैनिक बल तैनात हैं और फिर भी हम दंगों को रोकने में नाकाम रहे. बंगाल में फ़ोर्स के नाम पर केवल एक आदमी है और इसके बावजूद वहां दंगे नहीं हो रहे. एक सर्विंग ऑफ़िसर के नाते, अगर मुझे इजाज़त हो तो मैं इस ‘वन मैन बाउंड्री फ़ोर्स’ को शुक्रिया अदा करना चाहता हूं’.\nइधर बंगाल में जहां शांति थी, वहीं पंजाब में बंटवारे ने मौत का तांडव खड़ा कर दिया था. दोनों तरफ़ ट्रेन के डिब्बों में भर-भरकर लाशें भेजी जा रही थीं. इसकी खबर जब बंगाल पहुंची तो वहां दुबारा हिंसा भड़क उठी. कोई चारा न देखते हुए गांधी ने आमरण अनशन का ऐलान कर दिया.4सितम्बर को जब उनकी तबीयत बहुत बिगड़ गई तो दंगों के सरग़ना खुद गांधी के पास आए और उनके पैरों में हथियार रखकर क़सम खाई कि अब दंगे नहीं होंगे.\nपार्टिशन के दौरान रेल से पाकिस्तान जाते लोग (तस्वीर: wikimedia)\nइसके बाद गांधी7सितम्बर को दिल्ली आ गए. जनवरी 1948 में विभाजन को पांच महीने बीत गए थे. गांधी ने कहा कि अब वह पाकिस्तान जाएंगे. वहां जाकर मुस्लिमों को समझाएंगे कि हिंदू भी उनके भाई हैं. जब उनसे कहा गया कि पाकिस्तान जाने के लिए पासपोर्ट की ज़रूरत होगी, तो वो बोले- मेरा ही देश है. अपने देश जाने के लिए पासपोर्ट क्यों लूंगा?\nलेकिन ये हो ना सका. और उससे पहले ही उनकी हत्या कर दी गई. गांधी को कभी एक संत, तो कभी एक राजनेता की तरह देखा गया. लेकिन खुद को वह एक वैज्ञानिक की तरह देखते थे. माई एक्स्पेरिमेंट्स विद ट्रूथ में वो लिखते हैं,\n‘मुझे आत्मकथा नहीं, बल्कि इस बहाने सत्य के जो अनेक प्रयोग मैंने किए हैं, उनकी कथा लिखनी है. इन प्रयोगों के बारे में मैं किसी भी प्रकार की सम्पूर्णता (finality) का दावा नहीं करता. जिस तरह एक वैज्ञानिक बहुत बारीकी से प्रयोग करता है, फिर भी उसके नतीजों को फ़ाइनल नहीं कहता. अपने प्रयोगों के बारे में मेरा भी ऐसा ही दावा है. मैंने बहुत आत्म-निरीक्षण किया है. एक-एक बात को जाना-परखा है. किंतु इसके परिणाम सबके लिए सच हैं या केवल वे ही सच हैं, ऐसा दावा मैं कभी नहीं करना चाहता’.\nवीडियो देखें: कहानी अबुल फ़ज़ल की, अकबर का नवरत्न जो बाप-बेटे की रंजिश में मारा गया.\nखुदीराम बोस: 18 साल का लड़का, जो फांसी का फंदा देख मुस्कुरा उठा\n'बेल बॉटम' में इंदिरा गांधी का रोल जिस एक्टर ने किया है, उसे पहचानने में बड़े-बड़े धुरंधर चूक गए\nकमल हासन की मूवी से निकला राजीव गांधी की हत्या का प्लान\nअमेरिका ने पाकिस्तान को दिए फ़ाइटर जेट, डील रोकने इंदिरा अमेरिका पहुंच गईं\nसिद्धू और अमरिंदर के झगड़े में क्या पंजाब कांग्रेस ने अपने पैर पर ही कुल्हाड़ी मार ली है?


कहीं कुछ गलत हुआ है!\nश्रेणी लम्बी कहानी\nलेखक का नाम कैलास चन्द्र\nराहुल बीमार हैं।\nअवसाद में घिरे हैं राहुल। न किसी से ठीक से बोल रहे हैं और न ढंग से कुछ खा-पी रहे हैं। उस सितारा हॉस्पिटल की तीसरी मंजिल पर स्थित अपने वार्ड में दिन भर और देर रात उनकी पलकें नींद से भारी होकर जब तक मुंदने नहीं लगतीं वे चुपचाप पड़े रहते हैं सीधे चित्त और कभी-कभी देर तक अपलक रुफिंग की सफेदी को ताकते रहते हैं। हॉस्पिटल की उस सफेदी में प्राण नहीं हैं। वह उदास और निचाट सफेदी हैं जिसमें जीवन का स्पंदन गुम हो जाता है।\nहॉस्पिटल के बाहर यद्यपि मंद समीर है और उस समीर में नीम के पेड़ की हिलती हुई पत्तियां हैं और अदम्य शोर के बीच भी मिट्टी की सुगंध का आभास है। पर उस वार्ड की खिड़की से एक बेहूदा संगीत लम्बी-चौड़ी मल्टीप्लेक्स बिल्डिंग अपनी पूरी भयावह विराटता में दिखती है। दिखना जैसे क्रूरता की बाराखड़ी है जिसे बांचना राहुल के लिए दुर्दान्त हो गया है। भीतर की एसी कूलित घुटी हवा में राहुल जैसे कैद होकर जी रहे हैं। रोज अपनी फेरी के वक्त डा. सिद्धनाथ उनसे कहना नहीं भूलते हैं- स्माइल मि. राहुल। क्यों अपनी खुशियों को कैद करके बैठ गए हो। जीवन जियो। देखो यह आसपास का संसार कितना दिलचस्प और सम्भावनाओं से भरा है।\nपर राहुल जवाब नहीं देते। जैसे डाक्टर की सलाह को सुनते ही नहीं।\nउनके चेहरे पर कोई परछांई भी नहीं। एकदम निर्विकार चेहरा बुद्ध की तरह, पर प्रकाशवान नहीं। इस स्थितप्रज्ञता में एक जबरदस्त ठण्डक है। उनकी पत्नी संगीता दिन के अधिकांश समय उनके बेड के पास बैठी रहती हैं इस प्रत्याशा में अभी राहुल कुछ मांगेगे, पानी, कॉफी, चाकलेट। जो उनका मन हो। पर उनको निराशा होती है। राहुल कुछ नहीं मांगतें। अपरान्ह के तीन बजे एक लेडी फिजियोथेरिस्ट आती है। कुछ एक्सरसाईज कराती है। राहुल से बात करती है, उनको जोक्स सुनाती है या कुछ छोटी कविताएं, कभी मुल्ला नसीरुद्दीन के कुछ दिमागी किस्से। उनको बातों में घेरने की कोशिश करती है। बस इतना परिवर्तन होता है राहुल में कि वे उसका चेहरा देखने लगते हैं। जाते-जाते वह संगीता से कहती जाती है- प्लीज मेडम! उन्हें इस बेरहम चुप्पी से बाहर निकालिए। ये अपने आप में घुट रहे हैं। इनके कुछ फेवरिट टीवी शो होंगे। उनको दिखाइए। टीवी है ही यहां। इनको वापस जीवन में लौटा लाइए। यह आप ही बेहतर ढंग से कर सकती हैं। करिए...\nसंगीता ज्यादा चिंतित हो जाती हैं। वे अभी से स्थूल होने लगीं है जब कि उमर मुश्किल से 23 साल पूरी की है। अभी से उनका बीपी हनुमान टौरिया चढऩे लगा है।\nराहुल बीमार हैं। अपने भीतर की अंधेरी पर्तों से बाहर नहीं निकल पा रहे हैं अथवा ऐसी कोई कोशिश ही उन्होंने बंद कर दी है। डाक्टरों की बुलेटिन जारी होती है रोज ही। सायंकाल को वे उनके करीबियों को बताते रहते हैं- हालत स्थिर बनी हुई है। उनके सभी अंग ठीक काम कर रहे हैं - गुर्दा, वृक्क, हृदय। मस्तिष्क शांत है एकदम जैसे देर रात किसी सरोवर का जल शांत हो जाता है। विचारों की कोई हलचल नहीं, कोई आहट नहीं। मस्तिष्क की कोशिकाएं और न्यूरॉन्स एकदम जीवित और चैतन्य हैं। पर पूरे मस्तिष्क में कहीं संदेशों की आवाजाही नहीं हो रही है। वे अतल अवसाद और अपनी ही असमर्थता में गहरे डूबे हुए हैं।\nतो राहुल बीमार हैं। शरीर और मन से एकदम दुरुस्त। पर अवसाद में जिसका जाल वे नहीं काट पा रहे हैं। सभी उनके लिए चिंतित है। संगीता उनकी पत्नी, उनके ससुर जगमोहनलाल, उनके दोनों साले- शरदेंन्दु और नवेन्दु, साली पंखुरी और उसके पति नवागत। सास कौशिल्या का देहांत दो साल पहले हुआ है। राहुल के अवसाद की कोई वजह समझ में नहीं आ रही है- मनोचिकित्सक बताते हैं। लेकिन आश्चर्य यह लगता है कि 30 वर्ष के राहुल के साथ ऐसा क्या हादसा हुआ कि वे गहरे अवसाद में चले गए। उनका अपना सुखी परिवार है और अपने दो बच्चों को वे बेइन्तिहां प्यार करते हैं। उनके प्यार का कौन सा भरा कोश खाली हो गया है और वे एकदम तन्हा हो गए हैं और उनको गहरी न टूटने वाली उदासी ने घेर लिया है। हॉस्पिटल में भरती होने के पहले तक तो सब कुछ ठीक ठाक था। कोई हादसा भी नहीं हुआ जिसकी वजहें उनके चित्त पर जा चिपकीं हों।\nकिशोर राहुल ने आंगन में उतर कर धमाचौकड़ी मचाने वाले गिलहरी का नाम चींचीं रख दिया है। वहां उस पत्थर के पटियों से पटे सरकारी बंगले के विस्तीर्ण आंगन में तीन चार गिलहरियां थीं जो दिन भर उस आंगन में बेतहाशा दौड़ती रहतीं थीं। इनमें सबसे ढीठ यह चींचीं ही थी। इतनी ढीठ और चतुर कि राहुल की गदेली पर रखी बादाम की गिरी को झपट कर ले जाती और उसको पकडऩे की ताक में लगे राहुल को मौका नहीं मिलता था। राहुल जब भी आंगन में जाता चींचीं उसे देख कर फौरन प्रकट हो जाती।\nआंगन में एक सूख गया बड़ा पीपल का पेड़ था जो केवल अस्थिपंजर के रुप में खड़ा था। उसके तने से सटकर एक नीम का पेड़ भी उग आया था और उसकी शाखाएं आसपास फैल रहीं थीं। नीम की थोड़ी सी छांव आंगन की निचाट धूप को दुलरा जातीं थीं। अन्य गिलहरियां तो नीम के पेड़ पर ही धमाचौकड़ी मचातीं थीं पर चींचीं पीपल और नीम दोनों पेड़ों पर दौड़ लगाती थी। उसे दोनों पेड़ प्रिय थे। नवागत और पुरातन दोनों।\nचींचीं नाम राहुल का दिया था।\nजब वे इस घर में आए थे तो राहुल यह देख कर बहुत खुश था कि उस बंगले के पीछे दूर तक हरियाली थी और आसमान धूल रहित निरभ्र था। साफ शफाक धूप चारों तरफ छिटकती थी। पानी बरसता था धारासार। चटखती गरमी पड़ती थी और सरदी के दिनों में आंगन की धूप घर भर को अपने आगोश में खींचती थी। वैसे आंगन काफी विस्तीर्ण था। उनके आने के पहले भी उस आंगन में पंछियों और गिलहरियों की धमाचौकड़ी मचती रहती थी। पर राहुल ने उनकी शैतानियों और चहल-पहल में प्राण भर दिए थे। उसे यह सब पसंद था।\nपापा नहाने के बाद ध्यान पूजा से फारिग होकर पीपल के उस सूखे पेड़ वासुदेव को जल चढ़ाने लगे थे। आधी बाल्टी पानी राहुल भी डाल देता था। साल भर भी नहीं बीता कि उस सूखे पीपल में दो टहनियों के जोड़ पर किसलय उग आए हल्के ललछौंह से। सूखे तने में कुछेक कोशिकाएं शायद अभी जीवित थीं और उसी के सहारे धरती का सत खींच कर पेड़ पुनर्जीवन पाने की आहट दे रहा था। चींचीं उन पत्तों से अठखेलियां कर आती थी। अब वह आंगन से सीधे सरसराती चढ़ती और उन पत्तों के पीछे छुपने की कोशिश में लग जाती- ढूंढो मुझे। यह कहती शायद।\nनए पत्ते इतनी ऊंचाई पर उगे थे कि राहुल चाह कर भी उनको सहला नहीं सकता था। जब कि उनका मन ललकता रेशम से मुलायम उन पत्तों को सहलाने का। एक दिन उसे लकड़ी की एक सीढ़ी मिल गई। कुछ दिनों पहले उस बंगले में पुताई हुई थी और मजदूर उस सीढ़ी को हाल-फिलहाल वहीं छोड़ गए थे। सबसे ऊपर डण्डे पर राहुल ने पांव रखा ही था कि किसी काम से गुंजन मौसी बाहर आंगन में आ गई थीं। उन्होंने राहुल को देख लिया तो नाराज हुईं- का करते हो राहुल। सीढ़ी से कहां चढ़ रहे हो? गिर पड़ोगे।\nबस उन पत्तों तक मौसी। उन्हें छू कर उतर आउंगा - राहुल ने सफाई पेश की। वैसे गुंजन मौसी राहुल की सबसे अच्छी सखी थीं।\nइस पर गुंजन खीझ गईं और उन्होंने अपनी बड़ी बहन यानि राहुल की ममा संजना को आवाज दे दी- दीदी! देखो तो राहुल कहां चढ़े हुए हैं।\nमां जानती हैं कि राहुल वैसे कोई शरारत नहीं करता। पर गुंजन की अपील पर वे आंगन में चली आईं। देखा राहुल को तो उनकी सांस ऊपर चढ़ गई।\nउतरो राहुल। पांव फिसल गया तो चोट लग जाएगी- उनके स्वर में चिंता की गहराई थी। राहुल उतरा भी तो ऊपर से नीचे कूद कर। दोनों बहनों के मुंह से हाय निकल गया।\nपत्ते छूने चढ़ा था। छूने नहीं दिया - राहुल बैठक में चला गया जैसे रुठकर। पेड़ की डाल पर चींचीं बैठी उसे ललकार रही थी। जब कि राहुल के दोस्त बाहर के ग्राउण्ड में क्रिकेट खेल रहे थे।\nगुंजन मौसी विधवा हैं। कम उम्र में ही विधवा हो गईं। घर में मां-बाप पहले ही खतम हो गए थे। दो भाई थे। दोनों ही विधवा बहन का भार उठाने से मना कर रहे थे। लिहाजा संजना बड़ी बहन ने उसे अपने पास बुला लिया था। संजना एक बड़े बैंक में मैनेजर हैं और उसके पति यानि कि राहुल के डैडी एक हायर सेकेंड्री स्कूल में व्याख्याता हैं। उस बड़े शहरनुमा कस्बे में पुराना सरकारी बंगला बुक रेण्ट पर डैडी को मिला हुआ था। कमरे छोटे पड़े थे और सामान ज्यादा था। पर संतोष यही था कि बिना किसी झंझट के एकांत में रह रहे हैं।\nगुंजन मौसी ने आकर घर संभाल लिया था। बहन बहनोई दोनों नौकरी पेशा और घर में किशोर राहुल। अब घर में गुंजन की ही चलती थी। किराना का सामान खरीदने वही जाती थी। साथ में थैला पकड़े कभी राहुल भी साथ लग लेता था। तिराहे पर सब्जी लेने गुंजन ही जाती थी। दुपहर या शाम को सब्जी में क्या पकना है वही तय करती थी। इसमें कभी-कभी राहुल से उसकी तकरार हो जाती थी। जैसे राहुल को घुईयां और लौकी बिलकुल पसंद नहीं आती थीं। जब ये सब्जी बनती तो गुंजन राहुल भर के लिए उसकी पसंद की सब्जी अलग से बना देती थीं और तब दोनों में सुलह हो जाती थी।\nजब कभी कपड़े खरीदने की नौबत आती तब भी दोनों में तकरार हो जाती थी। राहुल को सादे कपड़े ज्यादा पसंद आते थे। गुंजन स्वाभाविक रुप से चटख रंग पसंद करती थी। तब संजना को बीच बचाव करना पड़ता था - अपने हिसाब से जो कपड़े राहुल को लेना हो उसी रंग और पसंद के कपड़े ले लो। बाकी कपड़े गुंजन पसंद करेगी।\nइस वजह से घर में गुंजन और राहुल में नोंक-झोंक चलती रहती थी। पर रात को अपना होमवर्क पूरा करने के बाद वह सोता अपनी मौसी के संग ही। एक बड़ा सा पलंग जिस पर मोटा क्वायर का गद्दा और एक खूबसूरत सी मुलायम चादर बिछी होती थी।\nगुंजन की निगाहों में पूरे समय स्कूल से लौटता राहुल रहता था। उसकी किसी परेशानी से वह चिंता में पड़ जाती थी। जितनी देर वह स्कूल में रहता उसके प्राण धक-धक करते रहते थे।\nएक बार संजना ने लोहे की आलमारी के ऊपर रखा जूते का डिब्बा बाहर बने गैरेज में रखवा दिया था। एक चुहिया ने उसमें पांच बच्चे दिए थे। बच्चों की आंखें अभी नहीं खुली थीं। राहुल रोज ही स्टूल पर चढ़ कर बच्चों को देख लेता था। गुंजन ने दीदी को मना भी किया कि डिब्बे को बाहर न फैंको राहुल गुस्सा होगा। पर संजना चिढ़ी हुई थी कि अभी एक चुहिया पूरे घर में कुछ न कुछ काटती रहती है अब इसके पांच बच्चे और हो गए हैं।\nराहुल स्कूल से लौटा और उसकी निगाह आलमारी के ऊपर गई और डिब्बा को अपनी जगह न पाकर सबसे पहले मौसी से ही जवाब तलब किया। गुंजन ने उसको गैरेज की वह जगह दिखा दी जहां संजना ने डिब्बा रखा था। राहुल ने वह डिब्बा उठा कर फिर आलमारी के ऊपर रख दिया।\nदेर शाम संजना लौटी और फिर जब अचानक उनकी निगाह आलमारी के ऊपर गई तो गुंजन ने बता दिया कि राहुल ने फिर उठा कर रखा है। राहुल से पूछा तो उसने कहा-ममा! जैसे तुम अपने बच्चे को यानि मेरी फिकर करती हो, वैसे ही वह चुहिया भी करती है। उसने सुरक्षित जगह तलाश ली और उसी में अपने बच्चे दे दिए। उन बच्चों को बाहर कोई बिल्ली और कुत्ता खा जाता तो?\nअब इस तर्क पर ममा क्या कहतीं जब गुंजन की भी इस कृत्य में सहमति थी।\nअक्सर चारदीवारी की काई लगी मुंडेर पर चार-छह: गलगलियां कहीं पीछे हार से उड़ कर आतीं और बैठ कर चहचहाने लगतीं थीं। गुंजन जो रसोई में नाश्ता तैयार कर रही होतीं या सफाई में लगी होतीं इन आवाजों से चिढ़ जातीं। वे बाहर आकर सभी को उड़ा देतीं। राहुल कमरे में होता और मौसी से कहता- मौसी क्यों उड़ा दिया। तुम्हारा क्या लिए थीं भला। वे आपस में कोई बातचीत कर रहीं होंगी।\nवे शोर मचा रही थीं- गुंजन खीझ कर जवाब देती।\nऔर जो तुम बोल बोल कर चखचख करती रहती हो दिन भर तो कुछ नहीं- राहुल और गुंजन मौसी में दिन भर ऐंसी रार चलती रहती थी और कभी-कभी तो संजना को इस रार में दखल देना पड़ता था।\nमौसी गुंजन ने किसी छुट्टी के दिन मूंग की बड़ी डालीं और सूखने के लिए एक चारपाई पर चादर बिछा कर आंगन में रख दीं। राहुल आंगन में कुर्सी पर बैठा पढ़ रहा था। गुंजन ने हिदायत दी कि देखे रहना- चिडिय़ां और गिलहरियां न खा पाएं। एक छड़ी भी राहुल की कुर्सी के पास रख दी।\nकुछ देर बाद गुंजन जब किसी काम से वहां आई तो देखा कि बडिय़ों पर चिडिय़ों और तीन-चार गिलहरियों का हमला हो रहा है।\nगुंजन बिगड़ पड़ी- सब बडिय़ां खबा लीं। किसी को भगाया क्यों नहीं।\nअरे मौसी भूख लगी होगी उनको। क्यों नाराज होती हो। तुमको लगती है तो चपड़-चपड़ करके खाती हो। चिडिय़ों और गिलहरियों पर फालतू में गुस्सा निकालती हो।\nतब तक मां संजना भी निकल आई थीं। दोनों की मुंहजोरी देख कर हंस पड़ी- न नाराज हो मेरी बहना! और डाल लेना।\nमुझे क्या। बड़ी की सब्जी बनाने को न कहना। गुंजन खीझ से भरी भीतर चली गई। राहुल मौसी को मनाने उठ कर भीतर चला गया।\nसुबह आंगन में धूप उतरती आसमान से और आंगन गिलहरियों की दौड़ों से भर जाता था। राहुल आंगन में दाने बिखेर देता। कभी-कभी वह गिलहरियों को बादाम की गिरी देता। गौरेयों और कभी कभी तोतों की पांत उतर आती आंगन में। पीपल के सूखे ठूंठ पर उग आई कोमल लाल पत्तियों में सुबह की धूप घुसती तो रंगों का आर्केस्ट्रा बजने लगता था।\nक्वार्टर के पीछे कृषि उद्यान विभाग का तालाब था। वहां पांच बत्तखें पली थीं। वे प्राय: बगल की बाड़ में बनाए गए रास्ते से निकल आतीं और कतार में एक के पीछे एक सामने से निकलतीं। उनकी क्वाक क्वाक की आवाज सुन कर राहुल बाहर निकल आता और दौड़ कर उनके लिए दाने बिखेर देता। गुंजन समझाती उसे कि बत्तखें चोंच मार कर मांस निकाल लेती हैं। इनसे बच कर रहना। पर राहुल क्यों चेतने लगा। उसकी उनसे दोस्ती हो गई थी। वह भी गले से क्वाक की आवाज उनके पीछे से निकालता तो बत्तखें ठिठक कर खड़ी हो जातीं थीं।\nगुंजन मौसी अब राहुल को आंगन में खाना नहीं देती थीं। राहुल खीझता, ममी संजना से शिकायत तक करता। पर गुंजन नहीं सुनती। राहुल धूप, गिलहरियों, गौरइयों और पीपल के पेड़ की ललछोंही रंग की पत्तियों की आभा के बीच खाना खाना चाहता था। इसी पर रार होती। वह कहता यह पेड़ अगर पत्तियों से भरा होता तो गर्मियों में पूरा आंगन इसकी छाया से भरा होता। इस पर गुंजन का जवाब होता- पर सर्दियों में तो इस छांव के कारण ठिठुरते। पीछे का दरवाजा खोलकर राहुल उद्यान को देखता, उसमें बने सरोवर को निहारता, उद्यान के पीछे शायद मीलों तक फैले जंगल और हार को देखता, खेतो में खड़ी पकी फसलों को सूंघने की कोशिश करता, आम, महुआ, गूलर, कैथे, शीशम और नीम के पेड़ों को देखता और अपनी गुंजन मौसी से कहता - चलों इनके बीच घूमने चलें। कितने सुंदर लगते हैं पेड़ पौधे। झरबेरियों के बेरों का स्वाद तो अलग और अनूठा होता है। चने की खौंटी हुई भाजी होंठों और जीभ पर जो नमक छिड़कती है उसका स्वाद बताया नहीं जा सकता है।\nगुंजन मौसी उसके कुदरत प्रेम से पिण्ड छुड़ा लेती- हटो राहुल कितना काम पड़ा है। इतनी फुरसत कहां है? राहुल उदास हो जाता। उसकी दिन भर की सखी-सहेली, मौसी गुंजन ही भर तो है। जिनसे वह लाड़ लड़ा सकता है, जिद कर सकता है, अपनी बात मनवा सकता है। उनको अपने साथ बैठा कर बग्घा-गोटी या लूडो खेल सकता है।\nबेचारी गुंजन। जिसने जब महकना चाहा तो पतझड़ टूट पड़ा उसके ऊपर। राहुल सोचता है वह मौसी की खुशियां लौटाएगा। पर कैसे उसे पता नहीं है। वह उनके दुखों के बारे में इतना ही जानता है कि वे विधवा हैं, उनका जीवन सूना है। बड़ी जीजी के अलावा उनका दुनिया में अब कोई नहीं है। कहने को उनकी ससुराल भी है पर उनको सम्पत्ति में कुछ देना पड़ेगा इसलिए वे चाहते हैं कि यह बला दूर ही रहे तो अच्छा है।\nजीजी संजना ने गुंजन को अपने पास बुला लिया। उनका भी अपना स्वार्थ है। पति-पत्नी दोनों नौकरी पेशा हैं। राहुल बड़ा हो रहा है। उसे सहारा और साथी दोनों चाहिए। सूने घर में कोई जिम्मेदार प्राणी रहना चाहिए। वह जिम्मेदारी उन्होंने गुंजन को दे दी है और निश्ंिचत हो गई हैं। गुंजन ने सब कुछ संभाल लिया है। इस घर में उनको सब कुछ मिल गया है। बस पति की याद उसको जब तब बेचैन कर देती है।\nगुंजन मौसी राहुल को अब बरामदे में ही खाना देती है। वह लाख जिद करे पर वह नहीं सुनती है। बाहर गौरइया और गिलहरियां राहुल के खाना में हिस्सा बंटा लेती हैं। वह कुर्सी के सामने स्टूल रख देती है और स्टूल पर थाली सजा देती हैं। गरम-गरम रोटियां सेंक कर देती है खूब घी चुपड़ कर। मेहनत से पढ़ाई करता है तो दिमाग को गिजाँ तो मिलनी ही चाहिए। रात को सोने के पहले दूध देना और उसमें एक चम्मच घी डालना वे नहीं भूलतीं। पर वह गिलहरी जिसे राहुल चींचीं कह कर पुकारता है शरारत करने से नहीं चूकती। दरवाजे से घुस कर सतर्क निगाहों से यहां-वहां देखती है शायद गुंजन मौसी की उपस्थिति को सूंघने की कोशिश करती है। पर वे दिखती नही। वे रसोई में है राहुल के लिए रोटिया सैंक रही है खूब फूली हुई। फिर चींचीं राहुल को देख लेती है। भोजन की सुगंध उसे पीपल की ऊंची डगालों से नीचे खींच लाती है। उसके घौंसले तक खूशबू हवा की पीठ पर सवार होकर पहुंच जाती है। वह पत्तों के बीच हो फिर भी सुगंध वहां तक रिस जाती है। वह सर्र से नीचे उतरती है आंगन में और यहीं सतर्क हो जाती है। आसपास कहीं मौसी तो नहीं है जो छू कह कर उसे भगा देती है।\nवह तेजी से आगे बढ़ती है। स्टूल के पाए के पास पहुंच जाती है। फिर सतर्क निगाहों से माहौल को परखती है। एक झपाटे में स्टूल पर चढ़ जाती है। सामने चावल दाल और सब्जी से भरी थाली है। कुर्सी पर राहुल बैठा है। चींची निश्चिंत है उसे देख कर। वह दो पांव थाली में जमा कर चावल में मुंह मारने लगती है। राहुल कुछ नहीं बोलता उसकी इस हरकत पर। वह तो मुदित है उसे देखकर। चींचीं जल्दी-जल्ती चावल मुंह में भर रही है। उसे मौसी का डर सता रहा है। वह भलें ही वहां बरामद में उपस्थित नहीं है पर रसोई में उसकी खटर-पटर सुनाई दे रही है।\nवे सहसा गरम फूली रोटी उस पर घी चुपड़े आ जाती है और चींचीं की इस हरकत पर जोर से छू कहती है और राहुल को भी हल्की झिड़की देती है- उसे भगा नहीं सकते थे। इस बीच चींचीं रफूचक्कर। अब दोबारा शायद ही आए। मुंह में कौर चबाता राहुल मौसी की झिड़की पर हल्का सा मुस्करा देता है। रोटी थाली में रखकर मौसी फिर से रसोई में चली जाती है। अब राहुल दबे पांव उठता है। उसके हाथ में घी चुपड़ी गरम रोटी का एक बड़ा टुकड़ा है। वह आंगन में चींचीं को तलाशता है। वह नहीं दिखती। पेड़ या मुड़ेर के पीछे होगी या अपने घौंसले में चली गई होगी। राहुल रोटी का टुकड़ा एक ईंट पर रखकर लौट आता है। पर उसे डर सताता रहता है कि कोई कौवा न हड़प ले। उसके पंखों की फडफ़ड़ाहट से ही अंदाजा लग जाता है कि ले उड़ा। अपना-अपना भाग्य।\nकभी-कभी चींचीं ढीठ भी हो जाती है और मौसी की परवाह नहीं करती। वह आ जातीं है और वह भागती नहीं है। वह छू कह कर उसे भगाने की कोशिश करती है। वह नहीं जाती। वहीं चक्कर काटती रहती है। वह राहुल को दोष देती है कि उसने चींची को ढीठ कर दिया है। आंगन में लगे मोटे तार की अलगनी पर सूखते कपड़ों पर वह ऐन मौसी की आंखों के सामने यहां से वहां दौड़ लगा देती है। जैसे गुंजन को उसे पकडऩे की चुनौती दे रही हो। गुंजन उसे अचरज से देखती रह जाती है। वह समझती है कि चींचीं ने अपने गंदे पैरों से कपड़ों में दाग लगा दिए हैं। पर ऐसा होता कभी नहीं।\nराहुल स्कूल की पढ़ाई के अंतिम सोपान पर इस साल पहुंच गया है। परीक्षा में बहुत मेहनत का ही नतीजा है कि आखिरी पेपर खत्म होते ही राहुल बीमार पड़ गया। उसे टायफायड हो गया। कम खाना, पढ़ाई की चिंता और बहुत मेहनत ने उसे झकझोर डाला है। राहुल बिस्तर से लग गया है। वह बहुत कमजोर हो गया है। बरामदे के दक्षिण के कमरे में राहुल लेटा हैं। उसे उठने की मनाही है। राहुल की बीमारी से चींचीं कम परेशान नहीं है। उसे अब चावल, दाने, बादाम की गिरी और फूले हुए मक्के के दाने नहीं मिलते। एक दिन वह छानबीन की धुन में कमरे की चौखट तक चली आई। पर वहां राहुल की खाट के पैताने गुंजन मौसी कुर्सी डाले बैठी थी। उसको देख कर चींचीं ठिठक गई। भीतर जाकर राहुल का हालचाल पूछे या फिर मौसी के कोप के डर से यहां से खिसक ले। उसने ऐसे दिखाया जैसे अनायास वहां आ गई हो।\nपर राहुल की निगाह उस पर पड़ गई, बोला-प्लीज मौसी! चींचीं को डपट कर भगाना नहीं। मौसी के दिल में ममता उतर आई, बोली-नहीं डपटूंगी। फिर भी चींचीं सशंकित रही आई। तब राहुल ने इसरार किया-प्लीज मौसी! इसे कुछ खाने को दे दो।\nमौसी ने बैठे बैठे ही अलमारी से बादाम का डिब्बा उठाया और एक बादाम के चार टुकड़े कर देहरी के पास फैंक दिए। चींचीं अचम्भित। क्या हो गया आज मौसी को। डरते डरते उसने दो टुकड़े उठाए और रफूचक्कर। अब मौसी आंगन में ही दाने बिखेर देती रोज-चिडिय़ों, गिलहरियों और नेवलों के लिए। चींचीं फिर भी आती राहुल का हालचाल जानने। पर देहरी की चौखट उसकी लक्ष्मण रेखा थी जैसे। कभी नहीं फलांगती। पर जब देखा कि मौसी ने डपटना छोड़ दिया है तो एक दिन मौसी की अनुपस्थिति में राहुल की खाट के पाए तक चली आई। मुंह ऊपर उठाकर उसने शायद राहुल को देखने की कोशिश की पर उसे छत की पपडिय़ां हीं नजर आईं।\nराहुल की नजर पड़ी, क्षीण आवाज में बोला-जल्दी ठीक हो जाऊंगा चींचीं। तुम फिकर न करना। फिर तुम्हारे साथ पूरी गर्मियों खेलूंगा।\nपता नहीं चींचीं ने कुछ समझा या नहीं। अपनी ही भाषा में बोली- मैं तुम्हारी प्रतीक्षा करुंगी प्रकृति पुरुष। तुमको फूलों, पत्तियों, मिट्टी, हवा और रोशनी से गठबंधन करना है।\nचींचीं चली गई हवा और डूबती रोशनी के बीच। सांझ घिर आई थी और रात तेजी से उस आंगन में उतर रही थी। उन गर्मियों की शुरुआत से अंत के बीच में ही चींचीं, वासुदेव के ललछौंह पत्तों, गौरेयों-गलगलियों, बत्तखों की क्वाक-क्वाक, फसलों के बीच विचरती भीनी हवाओं, सरोवर के बीच से उठती शीतलताओं, झरबेरी के खट्टे-मीठे बेरों और चने के होरो के बीच राहुल ने स्कूल की अंतिम पढ़ाई बानवे प्रतिशत की चमकदार मेरिट के साथ पास कर ली।\nमां संजना राहुल को टैक्नोक्रेट बनाना चाहतीं हैं। कोई अगर उनसे पूछे क्यों भला- डाक्टर, इंजीनियर, आईएएस-आईपीएस अथवा महाविद्यालय का असिस्टेण्ट प्रोफेसर क्यों नहीं तो शायद उनके पास इस ख्वाहिश का कोई जवाब नहीं होगा। अचानक दिमाग में ख्वाहिश उठी और उन्होंने प्रकट कर दी। राहुल से पूछने की जरूरत इस वजह से महसूस नहीं की कि वह तो लड़का है, उसका कैरियर बनाने की जिम्मेदारी मम्मी-पापा की है। पत्नी की हर बात में सिर हिलाने वाले उसके पापा यानि कि संजना के पति ने हामी भर दी। उस पूरी गर्मियों में संजना ने केवल एक काम किया-एक अच्छा, उच्च एवं प्रतिष्ठित प्रोद्यौैगकी संस्थान खोजने का काम। इसके लिए उन्होंने तमाम जर्नल्स, वीकली और डेली मेगजीन्स खंगाल डालीं। पर उन्हें कोई मुकम्मल सूचना नहीं मिल पाई। अचानक एक बहुत बड़े शहर में ब्याही उनकी ननद अर्थात् पति महोदय की एकलौती छोटी बहिन श्रीमती रमा देवी का फोन आया और उन्होंने अनायास उनसे इस बारे में पूछ डाला।\nरमादेवी ने उनको निराश नहीं किया। उन्होंने उनकी ख्वाहिश के अनुरुप उसी शहर के सर जानकीदास प्रोद्यौगिकी संस्थान का पता उनको दे दिया और यह भी बताया कि पिछले वर्ष आखिरी दाखिले की प्रतिशत अस्सी थी। संजना निश्ंिचत थीं। मेरिट के मामले में राहुल का परफार्मेन्स लाजवाब माना जा सकता था। प्रवेश परीक्षा की भी कोई समस्या नहीं थी। आनन फानन में राह निकल आई थी।\nहुआ वही। राहुल को प्रवेश मिल गया इस प्रतिष्ठित संस्थान में। प्रवेश परीक्षा में सर्वोच्च अंक। अब राहुल को अपनी पूजनीय बुआ और फूफा जी की छत्रछाया में आगे की पढ़ाई उस बड़े शहर में करनी थी। उसे एक टैक्नोक्रेट बनना था एक प्रतिष्ठित और उपजाऊ प्रोद्यौगिक। मां संजना का सपना था यह और सपना पूरा होने में कोई कठिनाई भी नहीं थी। मम्मी-पापा दोनों उच्च वेतन कमाऊ थे। बुआ-फूफा का शानदार अपार्टमेन्ट था जो फूफा जी को एक इलेक्ट्रॉनिक कम्पनी के डायरेक्टर होने के कारण मिला था। अपार्टमेन्ट दो मंजिला था। सामने रोड के उस पार मल्टीप्लेक्स बिल्डिंग्स की कतारें थीं।\nसंस्थान फूफा के अपार्टमेन्ट से सात-आठ किलोमीटर की दूरी पर पड़ता है। संस्थान की बैटरी चालित ईको फ्रेण्डली बसें चलतीं हैं। अधिकतर छात्र बस से ही आते-जाते हैं। इतने बड़े शहर में इतनी सुरक्षा काफी मानी जा सकती है। वैसे तो यह विशाल शहर हर एक को लीलने के लिए आतुर दिखता है। पर एक वर्ग छात्रों का ऐसा भी था जो महंगी मोटरसाईकिलों या कारों में आता था जिनको भविष्य की कोई चिंता नहीं सताती थी। उनका सामाजिक और आर्थिक स्तर बहुत ऊंचा था। जैसे हीरा व्यापारी झुम्मकलाल जावेरी का बेटा शानदार केडलॉक में संस्थान में आता और उसका सोफर दिन भर स्टीयरिंग पर सिर रखे सोता रहता था- पता नहीं बाबा को कब कहीं चलने की धुन सवार हो जाए। कैम्पस के दक्षिण में एक शानदार केण्टीन थी। राहुल को शुरू में बहुत घबड़ाहट हुई थी इस माहौल में। केण्टीन के खाने से राहुल बेटे का पेट खराब न हो जाए इसलिए बुआ ने खाना बनाने वाली शांताबाई हालदार को घर का खाना तैयार कर टिफन में भरने के निर्देश दे दिए थे। निर्देश ये भी थे कि रोज-रोज एक ही प्रकार के व्यंजन न टिफन में ठूंसे जाएं। उनमें वेरायटी और स्वाद दोनो रहे।\nजब भी राहुल अपना टिफन खोलता उसे अपना गोपालदास स्कूल याद आ जाता। वह एक समाजसेवी स्कूल था सादगी से भरा। रीसिस में वहां के शिक्षक अपनी अपनी कक्षा के लड़कों के टिफन खोलवा के देख लेते थे कि कहीं उनके भीतर बहुत चूजी और महंगे किस्म के पकवान तो नहीं रखे गए हैं जिनसे किसी बच्चे की स्टेटस की दुर्गंध आती हो। स्कूल ने स्तर बना रखा था- चपाती या पराठे, एक सूखी सब्जी, अचार या चटनी और एकाध टुकड़ा मिठाई। बस इससे भिन्न नहीं। पर इस संस्थान में ऐसा कोई प्रतिबंध लागू नहीं था। वैसे अधिकतर छात्र केण्टीन में ही खाना या नाश्ता लेते थे। उतनी देर वे संस्थान की कठिन पढ़ाई से छुटकारा पा लेते थे।\nकोर्स कठिन था और विस्तृत भी। राहुल को अपार्टमेण्ट में लौट कर दो-तीन घण्टे नियमित रुप से दिन भर की पढ़ाई के बाद दोहराने के लिए देने पड़ते थे। अपार्टमेण्ट के भीतर कोई आंगन नहीं था। बस प्रथम खण्ड में एक बड़ी टैरेस थी जिसमें धूप का थोड़ा सा आगाज होता था। भूतल के सामने एक बड़ा लॉन था जिसमें अधिकतर विदेशी फूल और घासें लगीं थीं। हवाएं पता नहीं कब तेज चलतीं थीं राहुल को अपने कमरे में पता नहीं चलता था। धूप कब आकर उतर जाती थी वह नहीं जान पाता था। उसकी जो आदतें थीं कि वह हवा और घास-फूलों की गंध सूंघता पढ़ता रहता था यहां आकर सब छूट गया था। यहां चींचीं की सरपट दौड़ और उसकी ढीठता नहीं थी। गाती चिडिय़ों और गलगलियों का शोर नहीं था। कौओ की काकचेष्टा नदारत थी। अपार्टमेन्ट के पीछे तालाब नहीं विशाल इमारतों का सिलसिला था। वहां न कोई बगुले थे और न क्वाक-क्वाक का बत्तखों का शोर और उनका शाही ढंग से चलने का अंदाज भी नदारत था।\nसबसे ऊपर गुंजन मौसी की फिकर भरी ममता नहीं थी जो हर खीझ में उसके लिए ही विसर्जित हो जातीं थीं।\nउस मुक्त छंद से कट कर राहुल यहां पढऩे आ गया था। प्रकृति के जंगल से निकलकर इस कंकरीट के जंगल में चला आया था जहां वह किसी बीम या पिलर में एक ललछोंह पत्ता भी उगा नहीं देख सकता था। अपने उस कस्बेनुमा शहर की उबड़ खाबड़ सड़कों की तुलना में यहां की सड़कें धूप में आईना बन जातीं थीं। चौड़ी और टार से भरी इतनी चिकनी और एकसार कि चलते समय हाथ में पकड़े पानी से लबालब भरे कटोरे की एक बूंद भी न छलके। अनगिनत कारें दिन भर और देर रात तक सड़कों पर भागती रहतीं। पता नहीं ये लोग कहां जाते और कहां से आते। कैसी लालसा और लोलुपता भरी यह दौड़ थी जो रुकने का नाम ही नहीं लेती थी। जन समुद्र अपने भीतर अपूर्व ध्वनियाँ समाए रहता। जैसे शोरों का आर्केस्ट्रा हो। जीवन के अथक भागदौड़ की कानफाडू सिम्फनी उसमें गुंथीं हो। किसी छुट्टी के दिन टैरेस पर बैठकर राहुल ने इस आर्केस्ट्रा को समझने की कोशिश की थी पर उसके पास इन गुत्थियों को उकेलने के लिए पास में न गुंजन मौसी थीं और न चींचीं की स्फूर्तिवान दौड़ें। बुआ बस इतनी सजग थीं कि उसके भाई का लड़का दुबला-पतला न हो जाए। इसलिए वे उसके खाने में गिजां और वैराइटी बढ़ाने के फेर में रहतीं। राहुल को बहुत तेज दर्द होने लगा और उसने शोर की इस प्रमेय से हाथ खींच लिया।\nसेक्टरों, स्ट्रीटों, ब्लाकों और फ्लैट नम्बरों से अंटे उस शहर में, जहां मनुष्यों की पहचान सिर्फ इनसे होती थी, पढ़ाई करते राहुल ने स्फूर्तिहीन उदासी से भरे चार साल बिता दिये। पर किसी दिन वह उत्ताप में नहीं जिया जब उसने पूरे दिन की खुशी अपनी जेबों में भर ली हो। जब एक मजेदार लम्हे के स्मरण से पूरा हफ्ता गुजार दिया हो। एक तो पढ़ाई ही इतनी बेढब और मेहनत वाली कि उसे कुछ सोचने और देखने का मौका ही नहीं मिलता था। फिर उस माहौल ने उसे जकड़ लिया था जहां व्यवहारिकता ही सब कुछ थी। दो क्षण अपने लिए जीने का अवकाश नहीं था। अपार्टमेण्ट में बुआ का व्यवहार एकदम मशीनी था जिसमें ममता और दुलार की छौंक बिल्कुल नहीं होती थी। जब भी राहुल उनके और फूफा जी के साथ नाश्ते पर डायनिंग टेबल पर बैठता बुआ जैसे उलाहना सा देतीं राहुल को टोकती रहतीं थी- कोई संकोच न करना राहुल बेटे। तुम मेरे प्यारे ब्रदर के सन हो। ब्रेड में खूब मक्खन लगाकर खाना।\nइन यांत्रिक तरीके से बोले गए वचनों का राहुल कोई जवाब नहीं देता और चुपचाप खाता रहता। वे हंसती-बहुत संकोची लड़का है। बेटे एक्सट्रोवर्ट बनो। दुनियादार। बाहर के कायदे न सीखोगे तो जिंदगी में सक्सेस नहीं मिलेगी। यहां सक्सेस ही सब कुछ है। वही आज का हीरो है।\nराहुल जब कभी अपनी मम्मी संजना के पास एकाध दिन के लिए लौटता और बुआ की इन उबाऊ बातों को बताता तो वे उल्टे बुआ की ही तारीफ करतीं थीं - उन्हें तुम्हारी कितनी फिकर है राहुल। वे तुम्हे एक सफल इंसान के रुप में तकसीम करना चाहतीं हैं। व्हाट अ वण्डरफुल विश!\nराहुल कहना चाहता- मम्मी! उनकी बात-व्यवहार में उष्मा और ममता नहीं होती। वे एकदम सपाट हैं। यह सपाटता ही सफलता है?\nपर वह कह नहीं पाता। उन्हीं दिनों उसे एक दिन फोन पर मम्मी ने बताया कि गुंजन ने दूसरा विवाह कर लिया है। हसबेन्ड पशुपालन विभाग में हेडक्लर्क हैं और एक स्कूल में शिक्षिका की नौकरी गुंजन को मिल गई है। हम सब उसके इस ब्याह से बहुत खुश हैं।\nसुनकर राहुल को बहुत अच्छा लगा था कि मौसी ने अपने लिए खुशियां ढूंढ़ लीं हैं। वे सम्बन्धों को जीना चाहती हैं। अपने अंधेरे जीवन में उन्होंने रोशनी भर ली है। राहुल के उन दिनों सेमिस्टर चल रहे थे इसीलिए शायद राहुल को संजना ने गुंजन के ब्याह की सूचना देना मुनासिब नहीं समझा था। उसकी पढ़ाई में हर्ज होता। राहुल उस मंगल क्षण की खुशी को मौसी के चेहरे पर चमकता हुआ देखना चाहता था। वह उनके साहस को सराहना चाहता था। उनका यह कारा से मुक्ति का साहस था। फिर कई बार उसने चाहा कि लौट कर एक बार गुंजन मौसी की गोदी में सिर रख कर लेट जाए और वे अपनी ममता भरी गदेली से हल्की थाप उसके सिर पर देती रहें। उनकी खुशी का जज्बा वह महसूस करना चाहता था। पर ऐसा एक बार भी नहीं हो सका।\nइस शहर के लोगों में खुशी कहां बसी है। राहुल ढूंढऩे की कोशिश करता पर नहीं ढूंढ़ पाता था। क्या स्टेटस से खुशी मिलती है? एक से एक स्टेटस वाले यहां इस शहर में रहते थे। अकूत पैसे और पूंजी की वैतरणी यहां बहती थी। सुख-सुविधाओं की जैसे कोई कमी नहीं थी। अभाव शब्द उसके शब्दकोशों से गायब हो गया था। फिर भी न जाने क्यों नर्सिंग होम्स और हॉस्पिटल्स में वे सम्पन्न और ऊंचे लोग इतनी विकट भीड़ लगाए रहते हैं। इन स्टेटस वालों का एक अपना प्राईवेट डाक्टर क्यों है? ब्यूटीपार्लर्स शहर के हर कॉर्नर पर इतनी इफरात में खुल गए हैं कि उनकी गिनती करना मुश्किल है। एकदम स्मार्ट और अपनी वास्तविक उमर से कम दिखने की मैराथन चलती रहती है। ब्यूटीशियन्स के भाव आसमान छूते हैं पर उनकी जबरदस्त मांग बनी हुई है। बाजारों में इतनी चकाचौंध भर गई है कि सूरज भी उससे डरने लगा है। कहना चाहिए कि यह चकाचौंध ही सूरज बन गई है। एक तीव्र जगनर उनके रक्तचाप को बढ़ाए दे रहा है। गला काट काम्पटीशन के मारे वे ठीक से सो नहीं पाते। सपनों में ग्रोथ के ऊंचे उठते ग्राफ, प्रबंधन की स्किल उन्हें सोने नहीं देती। स्लीपिंग पिल्स उनकी खुराकों में शामिल हैं।\nयहां सब कुछ समय से बंधा है। जितनी तेजी से समय भाग रहा है वे भी हांफते हुए उसके पीछे भाग रहे हैं। रात-दिन सड़कों पर महंगी से महंगी कारें दौड़ती रहतीं हैं। पर काम है कि खत्म ही नहीं होता। बंगलों, अपार्टमेण्टों, फ्लेटों, ड्यूपलेक्सों और ट्रिप्लैक्सों में बर्तन वाली महरी का टाइम बंधा है। वह ठीक समय पर आएगी और काम खत्म कर चल देगी। फिर खानसामा आयेगा और कुक कर चला जाएगा। अपने समय पर आया आएगी और बेबी-बाबा को दिन भर के लिए अपनी सुपुर्दगी में ले लेगी। रात को बच्चों को सौंप कर चल देगी। कहीं कोई भावना और सम्बन्ध नहीं बनते। यांन्त्रिक सा सब कुछ। बेबी-बाबा अपने डैडी की सूरत नहीं देख पाते। सुबह उनके उठने के पहले डैडी काम पर चल देते हैं और रात उनके सोने के बाद लौटते हैं। उनका लाड़ बस इतना उमड़ता है कि सोते हुए बेबी-बाबा के गाल थपथपा देते हैं। उनके स्पेस में बच्चों के लिए जगह नहीं है। ठीक तारीख पर घर लगे हुओं का पेमेण्ट कर दीजिए अन्यथा दूसरा बंगला तलाशने में काम वालों को कोई परेशानी नहीं होती। आया को माथे पर बाम लगाने को कहिए वह इन्कार देगी। उसे इस काम के पैसे नहीं मिलते। वैसे गोल मारने पर कोई स्पष्टीकरण भी नहीं देती। आपने सफाई मांगी और उसने काम छोड़ा फिर चाहे घर में कोई बीमार ही क्यों न हो। हर त्यौहार पर बख्शीश भी चाहिए। नहीं तो आपकी कन्जूसी की बिरुदावली पूरी कॉलोनी में गाई जाएगी यह तय है।\nएक दिन बड़ी जोर की आंधी आई। साथ में तेज बारिश भी। बारिश खत्म होने पर वह नमी और गीलापन कहीं नहीं दिखा जो देर तक वातावरण में छाया रहता है। राहुल ने देखा कि तेज हवा में पेड़ कैसे दुहरे हो जाते थे और बरखा की तेज लड़ी तिरछी होकर बरछियों सी धरती में धसंती दिखती थी। पर यहां इस शहर में मल्टीप्लेक्स थे दस-पन्द्रह... पचास मंजिलों वाले। इस तेज हवा में वे निस्संग खड़े रहते किंचित कांपते भी नहीं थे। सड़क के दोनों ओर पेड़ों का अता पता ही गुम होता था। हवाएं मजबूरी में विलाप करती हुई सी सरसरा के दीवारों, खम्भों के पार निकल जाती थीं। क्या बिगाड़ सकती थीं हवाएं उस मजबूती का। यहां कुछ नहीं डोलता-हिलता। प्रकृति का इतना घोर अपमान। तेज बारिश भी सड़कों पर आवागमन बाधित नहीं कर पाती थी। कुछ देर के लिए पैदल चलने वाले थम जाते थे। वनस्पति के नाम पर बंगलों के टेरसों पर कायदे से गमलों में उगाए गए कैक्टस दिखते थे। सम्बन्धों को बेधते से इतनी वैरायटी उनकी कि गिनते और देखते आंखें थक जाती थी। किसके पास कितनी और दुर्लभ वैरायटी। यही बन जाता स्टेटस सिबंल। इसको हासिल करने के लिए मनुहारें, प्रयास और पैसे खर्च करने की स्पद्र्धाएं चलती ही रहतीं। तेज आधियाँ कैक्टसों का कुछ नहीं बिगाड़ पातीं। वे निर्लिप्त भाव में अपने पैरों पर डोलते भी नहीं। वे संवेदनाहीन मूर्ख कैक्टस। राहुल को शहर में आई आंधी ने निराश ही किया।\nएक दिन जब राहुल दुपहर में पीरियड्स ऑफ होने के कारण अपार्टमेन्ट में लौटा तो फूफा जी तो रोज की तरह अपने काम पर थे। अलबत्ता बुआ घर पर मौजूद थीं और डीवीडी पर कोई तेज संगीत लगाए सोफे पर बैठी पांव हिला कर आनंद ले रही थीं। गायक के चीखते स्वर समझ से परे थे और पूरी कर्कशता के साथ जॉज बज रहा था।\nबिना अपनी सुधि दिए राहुल पहली मंजिल के अपने कमरे में चला गया। वह प्राय: टैरेस पर बैठ कर अपना खाली समय गुजारता था जब हवाओं में एक विकटता होती थी। सड़क पर ट्रैफिक अपनी पूरी निर्ममता में बह रहा होता अबाध और निस्पृह गति से। गाडिय़ों के इंजन में हालांकि कोई शोर नहीं उठता था पर आसपास किसी अव्यक्त शोर की उपस्थिति बनी रहती थी जो देर रात को ही थोड़ी कम होती थी।\nसहसा ब्रेक लगने की भोंड़ी सी आवाज सुनाई दी और फिर घिसटने की। राहुल ने तेजी से टेरेस के पार झांका। एक नई नवेली फॉक्सवैगन कार ने अपने से आगे जाते एक मोटर साईकिल वाले को पीछे से एक तेज टक्कर मार दी थी और उसका सवार अपनी बाइक सहित लगभग सौ फीट तक उस कार में उलझा घिसटता हुआ चला गया था। आगे कार जैसे ही बाईक से मुक्त हुई फर्राटे के साथ आगे बढ़ गई। उस कार वाले ने देखने की कोशिश भी नहीं कि क्या हुआ है। सड़क पर बाईक वाले सवार का शरीर कुछ देर तक दर्द से तड़पता रहा और अब धीरे-धीरे शांत होने लगा था। सड़क पर मांस और खून बिखरा पड़ा था। दौड़ती कारें हल्के से थमती और आगे बढ़ जातीं। ऑटों वाले बच कर निकल जाते। उस घायल सवार के लिए कोई नहीं रुका और न उसे हॉस्पिटल पहुंचाने की जोखिम किसी ने उठाई। पैसा...पैसा...पैसा! जैसे किसी को रुकने की फुरसत नहीं थी। अपनी रफ्तार में कोई क्यों जोखिम उठाए।\nराहुल तेजी से नीचे उतरा और उसने बुआ को सूचना दी-एक बाईक वाला एक्सीडेण्ट की चपेट में आ गया है बुआ।\nबुआ ने संगीत धीमा नहीं किया। बोलीं-रोज के रुटीन हैं ये तो। होता रहता है। उस हरामी ने अपनी लेन छोड़ दी होगी। आगे निकलना चाहता होगा।\nराहुल अपार्टमेन्ट से बाहर आया। लाश का खून निचाट धूप में उस चिकनी सड़क पर दूर तक चिलक रहा था। सड़क पहले की तरह गतिमान थी। लाश के पास तक जाने की हिम्मत राहुल की नहीं हो रही थी। शायद किसी ने पीसीआर में फोन कर दिया था। कुछ ही देर बाद पुलिस का सायरन गूंजने लगा था। पुलिस तफ्तीश में लग गई थी। फिर लाश को पोस्टमार्टम के लिए हॉस्पिटल रवाना कर दिया था।\nराहुल जब वापस लौटा, बुआ उसी तरह मगन बैठी उस भौंड़ें संगीत में खुद को डुबोए हुए थीं। उन्होंने कोई जिज्ञासा लौटते राहुल से नहीं की थी। सीढिय़ां चढ़ते राहुल के दिमाग में दौड़ रहा था कितना सर्द हो गया है इस शहर का मिजाज। यहां अपने घर में तेज और गमक भरा संगीत बज रहा है और उस बाईक सवार के घर में आज शाम गमी का मंजर रहेगा। उसके बच्चे और पत्नी उसके सही सलामत घर लौट आने का इंतजार कर रहे होंगे, हो सकता है बच्चों ने आज उससे चाकलेट की फरमाइश की हो और पत्नी ने साड़ी का फाल लाने की गुजारिश की हो। पर लौटी अप्रत्याशित रुप से उसकी लाश। मृतक की जेब से पुलिस ने उसकी आईडी खोज ली होगी। केस में अज्ञात वाहन की ठोकर से मौत लिख कर क्लोजर रिपोर्ट लगा दी होगी। वह कार वाला जिसने टक्कर मारी थी आज रात एक पैग माल्टेड व्हिस्की और गटक कर अपना तनाव दूर कर लेगा।\nराहुल उस शाम उद्विग्न और बेचैन रहा और रात को उसे ठीक से नींद नहीं आई। इस संवेदनहीन समय में उसको कैसे चैन मिल सकता था।\nअभी कुछ दिन पहले ही शायद किसी छुट्टी के दिन फूफा जी सामने के सात मंजिली त्रिमूर्ति अपार्टमेण्ट के ग्राउण्ड फ्लोर के फ्लेट-7 में दुपहर के वक्त गये थे। अमूमन वे कहीं आते-जाते नहीं। उनके पास वक्त ही नहीं है किसी बात के लिए चाहे शोक हो या उत्सव। किसी भी तरह के मनोरंजन से वे अछूते हैं। हर स्तर का साहित्य उनसे कटा हुआ है। हर खबर बेमानी है उनके लिए सिवाय बिजनेस ट्रीटमेंट के। फिट बने रहने के लिए दवाइयां गटकते हैं। बीपी अक्सर हाई रहता है। सोने के लिए भी गोलियां लेते हैं- दो-तीन एक साथ बस एक अंतहीन दौड़ में वे लगे रहते हैं। दौड़ शायद कभी खत्म नहीं होगी वे खत्म हो जाएंगे।\nउन्होंने झक कुरता-पाजामा पहिना हुआ था उस दिन और पांवों में सफेद चप्पल। उसके पहले अपनी पूरी देह पर डिओडेरेण्ट को स्प्रे किया था। फिर चप्पल पहने ही दोनो पांवों पर इन्फैक्शन से बचने के लिए हिट स्प्रे किया था। थोड़ी दूर चलने, लगभग आठ सौ फीट दूरी के लिए भी अपनी फैक्टरी की दी हुई मंहगी कार का इस्तेमाल उन्होंने किया था। वे दूसरों की नजरों में गिरना नहीं चाहते थे। वे राहुल को भी साथ ले गए थे। शायद उसे व्यवहारिकता का पाठ पढ़ाना चाह रहे थे।\nउस फ्लेट में कोई गमी हो गई थी। उस कन्डोलेन्स में फूफा जी आए थे। ऐसे मौकों पर जाने का रिवाज था। इस वजह से जाना उनकी मजबूरी थी। उनकी ही तरह पन्द्रह बीस लोग वहां मौजूद थे झक सफेद कपड़ों में। एक कमरे में नीचे गद्दे बिछे थे उन पर झक सफेद चादर बिछी थी और सब लोग उसी पर बैठे थे। एक बड़ी और घनी ऊब भी वहां बिछी हुई थी। सामने एक टेबल पर मृतक की माला पड़ी बड़ी फोटो रखी थी। एक थाल में गुलाब की पंखुडिय़ां रखी हुईं थीं फोटो पर अर्पित करने के लिए। कमरे में अगरु और अगरबत्ती की गंध भरी हुई थी। एक ओर सफेद पारिधान में लिपटी कुछ महिलाएं घर की महिलाओं के बीच विराजमान थीं। उस गमगीन माहौल में एक आगंतुक जिनकी आठ अगुंलियों में पन्ना, पुखराज, गोमद जड़ी अंगूठियां शोभायमान थी ग्रहों की शांति के लिए, सिगरेट की तलब लगने पर बाहर की ओर खिसक लिए थे। बैठे हुओं में दो-तीन के समूह बने हुए थे। वे अपनी दैनन्दिन गतिविधियों, अपने प्रमोशनों, प्रमोटरों, अपने बॉसों के बारे में चर्चिया रहे थे। गम का कहीं नामोनिशां नहीं था।\nवे जो मृतक थे वे फोटो में काफी बुजुर्ग दिख रहे थे। फोटो के हिसाब से वे काफी सुखी और सम्पन्न जीवन बिताने के परिचायक लग रहे थे। फोटो के चेहरे पर कोई तनाव नहीं दिख रहा था। हो सकता है मरने के बाद उनकी फोटो खींची गई हो जब वे प्रशांत हो गए हों।\nतभी एक कांईया से दिखते महानुभाव ने यह जानकारी देना अपना परम कर्तव्य समझा-जगन हफ्ता भर पहलें ही तो लेट श्री... का शव ओल्ड मेन हाउस से लेकर आए हैं। यह बताते हुए उनके चेहरे एक आश्वस्ति पसर गई थी।\nफिर जगन फोटो की बगल में खड़े हो गए और मृतक के बारे में बताने लगे जो सौभाग्य से उनके पिता थे। उन्होंने पहले मृतक की कुछ खूबिंया गिनाई, फिर परिवार के प्रति उनके लगाव और जिम्मेदारियों के बाबत बताया। खुद से उनके बेहद प्रेम का खुलासा किया और बताया कि उनकी पत्नी को वे बहू न कह कर बेटी मानते थे। अपनी स्टेटस के बारे में बताया कि यह उनकी इच्छा और लगन का परिणाम है जो वे हासिल कर सके।\nपर राहुल उनके चेहरे पर अफसोस का एक अल्प विराम भी नहीं खोज पाया। जगन के गुणगान के बाद मृतक की फोटू पर आगंतुकों का फूलों से हमला हुआ। आने वाली महिलाएं भी पीछे नहीं रहीं। फिर स्वल्पाहार के लिए मनुहार हुई। दूसरे बड़े कमरे में व्यवस्था थी। जगन ने ड्रिंक की भी व्यवस्था कर रखी थी। गम के इस अवसर पर किसी ने हालांकि नोश नहीं फरमाया। यह सौजन्यता बरती गई। गनीमत रही। क्योंकि सम्बन्धों की उष्मा का कहीं पता नहीं लग रहा था। जो व्यक्ति अपने दुर्भाग्य से ओल्ड मैन हाउस में मरा हो जगन के लिए सौभाग्य बन गया था। यह बात गर्व से कही गई थी।\nयह स्वल्पाहार न होकर दीर्घाहार था। आगतुंकों ने अपने बीपियों, सुगरों, अपचों को परे कर छक कर आहार ग्रहण किया और अपानवायुवों का संहार करते हुए वापस लौटने लगे। दरवाजे पर मिस्टर और मिसेज जगन फिर पधारें के उद्घोष के साथ उनको विदा करने में लगे थे। जैसे यह बार बार आने वाला उत्सव हो।\nरास्ते में फूफाजी ने राहुल को सीख दी-यह कहलाती है सामाजिकता-सोशल कान्टैक्ट। इसका परिहार नहीं करना चाहिए। इसी की बदौलत समाज में हमारे दूसरों से रिलेशन बनते हैं।\nबुआ ने लौट कर स्वल्पाहार की कैफियत फूफाजी से ली और बोलीं- नारंग के यहां से हल्का इंतजाम था। नारंग के बड़े भाई का कुछ समय पहले देहांत हो गया था।\nउस रात न जाने क्यों राहुल को अपनी गुंजन मौसी, चींचीं और मम्मी की बहुत याद आई।\nकुछ दिनों बाद एक और हादसा सामने के प्रियदर्शन काम्प्लैक्स में हुआ। वह लड़की रीता, हां शायद यही नाम था उसका, बुआ से किसी काम से मिलने आई थी। गोरी और फेअर हाइट की रीता आकर्षक थी और उसकी आंखों मेें ऐसा कुछ था जो सहज की बांध लेता था। बुआ के पास वह काफी देर बैठी थी और जब राहुल नीचे आया तो उसे देखकर वह सहज ही उससे दोस्ती करने को उत्सुक हो गई। सबसे पहले तो उसने बुआ से उसका परिचय पूछा फिर राहुल के सामने हाय कह कर अपना हाथ आगे बढ़ा दिया। बुआ सामने थीं, न भी होंती, राहुल ने अपना हाथ आगे नहीं बढ़ाया। राहुल बाद में सोचने लगा उसने उससे हाथ न मिलाकर कारपोरेट फारमल्टीज से भरे शहर में कहीं गलती तो नहीं कर दी। वह उसे बैकवर्ड न समझने लग जाए जैसा कि उसके क्लास के इलीट घरानों के लड़के उसे समझते थे।\nफिर तीन चार बार और रीता बुआ के पास आई थी। राहुल जान कर भी नीचे नहीं उतरा था। हालांकि उसकी सपनो भरी आंखों ने उसे तलाशा होगा।\nइधर कुछ महीनों से रीता अपने फ्लैट के टैरेस में आकर अजीब हरकतें करने लगी थी। वह एकदम गंदे और बोसीदा कपड़े पहिने रहती। उसके झुतरे बिखरे रहते। वह हाथ-पैर या सिर जोर-जोर से हिलाती रहती। तरह तरह से मुंह बनाती। शायद मेण्टल डिसआर्डर का मामला था। इतने सुख और सम्पन्नता के बीच ऐसा क्यों? क्या हो गया उसे। अच्छी खासी भली युवा लड़की थी। जब वह ऐसी हरकतें करती तो कुछ देर बात कोई दो हाथ उसे मजबूती से पीछे खींच लेते थे और टैरेस की ओर खुलने वाला दरवाजा भीतर से मजबूती से बंद हो जाता था। फिर कई दिनों तक वह दरवाजा बंद ही रहता था। राहुल का कमरा उस टैरेस के ठीक सामने पड़ता था। इसलिए अनायास वहां उसकी निगाहें चली जातीं थीं।\nएक दिन रीता टैरेस पर आई थी। अपनी भोंडी हरकतों के साथ-साथ वह चीख-चीख कर गा भी रही थी। उसके गाने की आवाज चिकनी कोलतार की सड़क पर गिर रही थी। कुछ खाली ऑटो वाले रुक गए थे और टी-स्टालों पर खड़े लोग उसका गाना सुन कर टैरेस के नीचे जमा हो गए थे। अचानक दो हाथों ने झपट कर रीता को भीतर खींच लिया था और भीड़ का लुत्फ खत्म हो गया था। इसके बाद टैरेस का दरवाजा कई हफ्तों तक बंद रहा था।\nफिर एक दिन रीता उस टैरेस से नीचे गिर कर मर गई। राहुल ने जब बुआ को यह हादसा बताया जिसका पता उनको उस समय तक नहीं लगा था तो उन्होंने कहा- कोई लव अफेयर होगा। क्या कहें इन बावलियों को। प्रीकासंश लेने चाहिए थे। सैकड़ों की तादाद में नर्सिंग होम्स है इस शहर में कहीं भी गिरवा देती। कोई जान भी न पाता। उसके पेरेण्ट्स भी।\nबुआ ने इस हादसे पर कहां बात खत्म की थी।\nराहुल को पता था कि रीता के डैडी के पास तीन चार महंगी गाडिय़ां थीं, वह काम्प्लैक्स भी उनका ही था और उसके घर में वह सब कुछ मौजूद था जो सहज सम्पन्नता का प्रतीक होता है। फिर रीता पागल कैसे हो गई। यह प्रश्न राहुल को कुरेदता था।\nबुआ जिनको अपनी किटी पार्टियों, पपलू और फालतू सामान खरीदने से ही फुरसत नहीं मिलती थी कि आसपास की किसी वारदात को जानने की कोशिश करें। दिन में दो बार तो बुआ अपने हाथों के नाखूनों का रंग बदलती थीं और लिपिस्टिक तथा नेल पालिश के रंगों के लिए शॉपिंग मॉल छान मारतीं थी।\nगणेश चतुर्थी आने वाली थी।\nगणेश जी की लगभग 14 फीट ऊंची मूर्ति बनाने का काम जयपुर से आए एक कलाकार को चार-पांच अपार्टमेट्स वालों ने मिलकर दिया था। उसे उस काम्पलैक्स का सुरक्षा गार्ड बलवीर ढूंढ़ कर लाया था। स्वीपर कमलाकांत बता रहा था कि वह कलाकार बलबीर का दूर का रिश्तेदार था। मूर्ति बनाने का ठेका तीस हजार में तय हुआ था। वह कलाकार पन्द्रह-बीस दिन से काम्प्लैक्स के कम्पाउण्ड में ही मूर्ति बना रहा था। उसके साथ उसका परिवार भी था जो फिलहाल अस्थाई तौर पर कहीं उसके साथ ही रह रहा था।\nचतुर्थी के तीन दिन पहले मूर्ति बनकर तैयार हो गई थी। शाम को घूमने निकले लोग लौटने में गणेश की उस मूर्ति को प्रणाम करना नहीं भूलते थे। अभी प्रतिमा की रंग और सज्जा होनी बाकी थी।\nपरिसर में एक विशाल पण्डाल खड़ा हो गया था और गणेश जी की प्रतिमा अपनी पूरी भव्यता के साथ एक ऊंचे मंच पर स्थापित कर दी गई थी। एक पुजारी पं. श्यामलाल वहां उजरत पर तैनात हो गये थे। जवाकुसुम फूलों की एक भारी-भरकम माला रोज परिसर के टीनएजर्स प्रतिमा को पहिना देते थे। क्योंकि पुजारी के हाथ प्रतिमा के गले तक नहीं पहुंचते थे। रोज आठ बजे सबेरे और रात गणेश की प्रतिमा की आरती होती और परिसर के अपार्टमेण्ट्स के लगभग सारे परिवार वहां उपस्थित हो जाते थे और एक दूसरे से दुआ-सलाम कर लेते थे। एक ही काम्पलैक्स में रहते लोग महीनों एक दूसरे को देख ही नहीं पाते थे। सबके अपने-अपने लॉन, अपने-अपने टैरेस और लान से जितना दिखता उतना अपना आसमान था। उतनी ही हवा जितनी वहां उनके कमरों में कैद थी। बस यही दुनिया थी उनकी जो भीड़ में भी अजनबीयत बोती रहती थी। सबके बाहर जाने और लौटने के अपने-अपने समय थे। न जानने की अरुचि और समय की कमी की उबकाई उनके चेहरों पर साफ लिखी होती थी। वहां लेडीज अपनी फूहड़ सम्पन्नता और कृत्रिम अहंकार के साथ मिलतीं थीं। अपने पतियों के ऊंचे पदों की हेकड़ी उनके चेहरों पर बजबजाती रहती थी। लेडीज के बीच अघोषित प्रतिस्पद्र्धा चलती रहती थी और इसकी पृष्ठभूमि घरों में काम करने वाली बाईयां, खानसामा रचते थे।\nदूसरे परिसरों से स्पद्र्धा के फलस्वरूप जो गणेश प्रतिमा इस परिसर की पहली साल महज तीन फुट की थी उसका आकार बढ़ते-बढ़ते 14 फीट के ऊपर पहुंच गया था। भांगड़ा और डिस्को भी अब आयोजन में जुड़ गए थे। बात तो यहां तक चली थी कि किसी नामचीन भजन गायक को बुलाया जाएगा। पर ऐन वक्त तारीखें न मिल पाने के कारण यह कार्यक्रम स्थगित हो गया था।\nबुआ हमेशा राहुल को टोकती रहतीं थी कि इस लड़के को इन तामझामों में कोई इन्टरेस्ट नहीं है। यह कम्पलीमेण्ट नहीं तिरस्कार के बोल थे। उनका मत था कि इस उम्र में उसे धमाचौकड़ी मचानी चाहिए थी। उस रात जब राहुल टैरेस पर खड़ा था पण्डाल में डिस्कों पर जवान लड़के-लड़कियां थिरक रहे थे। सभी ओर कृत्रिमता और बनावट पसरी हुई थी। पवन वहां प्लास्टिक के गमलों में लगे जापानी कृत्रिम पेड़-पौधों को लहरा रहा था जो पण्डाल के चारों ओर रखे हुए थे और हरेपन के भ्रम का अहसास दे रहे थे। तभी एक मॉड लड़का शंकी जो इसी परिसर का था वह नाचते युवओं के बीच घुसा और उसने घनश्याम खुराना की बेटी डिंपल के माथे पर पिस्तौल से गोली मार दी। भगदड़ में थुलथुल मॉड लेडीज नीचे गिर पड़ी थीं। उनको फलांगते या उन पर पांव धरते भद्रजन, जवान लड़के-लड़कियां यहां-वहां भाग रहे थे। कुछ ही देर में पण्डाल भद्रजन विहीन हो गया था। केवल डिंपल की लाश वहां पड़ी हुई थी। वह मॉड लड़का शंकी जो एक बहुत ही भड़कीली शर्ट पहने हुए था वहां से अपने हथियार सहित फरार हो गया था।\nकिसी ने पुलिस स्टेशन फोन कर दिया था। कुछ ही देर में पुलिस इंस्पैक्टर चार सिपाहियों के साथ वहां मौके पर पहुंच गया था। उस जगमगाते परिसर में अब सन्नाटा पसरा हुआ था।\nराहुल यह दृश्य देखकर हिल गया था।\nदरअसल घनश्याम खुराना और उस मॉड लड़के शंकी के बाप सुंदर निहलानी दोनों परफ्यूम्स और डिओडेरेण्ट बनाने का बिजनेस करते थे। एक ही परिसर में बने अपार्टमेण्ट में रहने के बावजूद उनके बीच कोई बोलचाल नहीं थी और दोनों ही भयंकर प्रतिद्वन्दिता के कील-कांटों में कसे हुए थे। इस तरह के आयोजनों में वे एक दूसरे से बढ़ कर चंदा देते थे। यह प्रतिद्वन्दिता उनके परिवार में भी घर कर गई थी। शंकी को न जाने क्यों डिंपल भा गई थी। पर डिंपल शंकी को देखना भी नहीं चाहती थी। एक दिन कुछ लड़कों के साथ परिसर से बाहर निकली डिंपल का हाथ शंकी ने पकड़ कर केवल फन के लिए उसे प्रपोज कर दिया था। इस पर डिंपल ने एक झन्नाटेदार तमाचा शंकी के गाल पर जड़ दिया था। शंकी इस अपमान को सह नहीं पाया और उसी गुस्से का परिणाम था यह आज डिंपल का कत्ल।\nकई दिन तक राहुल इस घटना को लेकर बहुत उद्विग्न रहा।\nघटना के दूसरे दिन कोई भी गवाही की चादर नहीं ओढऩा चाहता था। उस प्रत्यक्षदर्शन को वे वहां न होने के बहाने से ढंकने की कोशिशों में लगे थे। एक झूठ लाल जीभ लपलपाता वहां परिसर के मैदान में घूम रहा था। क्योंकि मौका-ए-वारदात पर किसी ने होने की हामी नहीं भरी थी। पुलिस की तफतीश उन सम्पन्न कायरों के कारण आगे नहीं बढ़ पा रही थी। जबकि उनमें से अधिकांश ने भगवान के मंदिरों में भारी काली राशि अर्पित की थी। इसके बावजूद कि इतनी भारी रिश्वत देने के कारण तमाम भगवान पूरी तरह उनके सपोर्ट में थे।\nराहुल कुदरत को याद कर रहा था। जब वट सावित्री की पूजा के दिन उस मॉड हुई नारियों ने कुदरत को नकार कर जापानी कृत्रिम वट वृक्ष लॉन में स्थापित कर पूजा-अर्चना की थी और मिथ्याभास हो रहा था कि धर्म और संस्कृति को उन्होंने छोड़ा नहीं है भले ही पैसा कमाने की कालिख में वे धुआरी पड़ गई हों। बुआजी ने उस रात फूफा जी के घर लौटने पर सिर पर आंचल दे उनके पांव छू लिए थे। अचकचाए फूफाजी आर्शीवाद तक नहीं दे पाए थे। वे वट-सावित्री के महात्म्य तक को भूल गए थे।\nकुछ ही हफ्तों के बाद उस शहर के निशाचर समय में राहुल के कक्षा-साथी जयंत ने संस्थान की छत से कूद कर आत्महत्या कर ली थी। इस दुर्घटना के पहले छत पर बड़े डैनों वाला एक गिद्ध ठीक बीच में लगे ध्वज-दण्ड के पास की रैलिंग पर बैठने लगा था। वह लगातार चार दिन वहां बैठा। फिर जब डायरेक्टर को पता चला तो उसको भगाने के लिए चपरासी भेजा गया।\nलड़कों के बीच मजाक उस गिद्ध को लेकर चलने लगा। सिद्धार्थ ने कहा- यह इस कॉलेज के डायरेक्टर का बड़ा भाई है। प्रेमवश यहां चला आता है।\nसंदीप कोठारी बोला - इस शहर के लोग मुरदा हो चुके है। यह वल्चर उनका मांस नोचने आया है।\nसंदीप मुदलियार ने बताया - यह गिद्ध हमारी सड़ी-गली शिक्षा प्रणाली का अग्रदूत है।\nराहुल ने कहा - कुदरत का भेजा यह गिद्ध इस जंगल-शहर को यह चेतावनी देने आया है कि कुदरत की ओर वापस लौटो। अभी भी देर नहीं हुई है। आपाधापी और संकुलता से हट कर जीवन को सहज सादगी में जीने की जरूरत है।\nराहुल की इस व्याख्या को क्लासिक की श्रेणी में डाल कर खारिज कर दिया गया।\nजयंत अपनी मेरिट के बल पर इस महाविद्यालय में टिका था। वह सुदूर गांव का रहने वाला था और उसके पिता गांव में खेती-किसानी करते थे। जाहिर है उसको पढ़ाने के लिए उसके पिता ने बैंक से कर्जा लिया था। खेती कोई लाभ का धंधा तो सत्ता ने बनने नहीं दिया था और ना ही उसमें कोई काली कमाई होती थी। सम्पत्ति के नाम पर उसके पास खेती की जमीन और मकान भर था। पूरे शहर में सैकड़ों रेस्टारेण्ट और होटल थे, मैसें थीं पर जयंत पैसे बचाने के लिए उपलों और पतली-पतली लकडिय़ां जलाकर मिट्टी के चूल्हें में अपना खाना खुद पकाता था। छुट्टी में घर जाता तो लौटते में पिसान के अलावा उसके सामान में एक या दो बोरा उपले भी होते थे। वह रोज बड़े सबेरे उठता और दो-तीन किलोमीटर आगे उस तरफ निकल जाता था जिस ओर यह घना और अभिशप्त शहर अभी विरल था। वहां अभी भी पेड़ों की पांतें दिख जातीं थी। नीम या बबूल के पेड़ से वह दातौन तोड़ लाता था और टूथपेस्टों, लिस्टरीनों के विज्ञापन चक्रव्यूहों को भेद कर उससे दातौन करता था। वह रिफल या जैल वाला नहीं स्याही वाला पेन इस्तेमाल करता था। चिकने लोटे में चूल्हे के अंगारे भर कर वह अपने कपड़ों की सिकुडऩों को समतल कर लेता था। वह कुदरत से जुड़ा था।\nवह उस पूंजीग्रस्त रोगी शहर के मंदिरों में सोने के सिंहासनों पर विराजमान जेवरातों से लदे भगवानों का भक्त नहीं था जहां खरीदे गए कूपनों से ब्राण्डेड प्रसाद मिलता था। उसके लोकदेवता हनुमान थे जो कहीं भी किसी पेड़ के नीचे सिंदूर में पुते दिख जाते थें। वे बिगड़ी बनाने वाले देवता थे - हनुमान गुसाईं।\nजयंत कक्षा में आचार्यों से सीधे-सरल सवाल पूछ लेता था - जैसे दुनिया भर की कपड़े की मिलों में महंगे कपड़े क्यों बन रहे हैं। जबकि सस्ते मोटे कपड़ें से सर्दी-गर्मी दोनों का बचाव भलीभांति हो सकता है। इन उद्योगों पर इतना ज्यादा पैसा क्यों लुटाया जा रहा है। हथकरघा उद्योग आदमी को रोजी भी देगा और संतोष भी। राष्ट्रीय स्तर पर एक ही मोटा कपड़ा सब के लिए निर्धारित कर दिया जाए तो असमानता खत्म हो जाएगी, पर्यावरण को कुछ राहत इससे मिल सकती है।\nजाहिर है उच्चवर्गीय, उच्च शिक्षित, उच्च विद्वान आचार्यों को उसके ये प्रश्न नागवार गुजरते, वे उस पर हंसते, उसका मजाक बनाने की कोशिश करते थे। जैसे उसने एक दिन आचार्यों से कहा- आप लोग महंगी गाडिय़ों में कालेज क्यों आते हो। जबकि साईकिल तकनीक का सबसे सस्ता रुप है। प्रदूषण रहित और इसको चलाने पर रक्तचाप भी ठीक रहता है। तकनीक की पहली शर्त यही है वह ईको फ्रेण्डली हो। अंतिम परीक्षा में आचार्यों ने उस पर अपनी भड़ास निकाल ली। उसे सेशनल में इतने कम अंक दिए कि उसकी मेरिट लडख़ड़ा गई। समस्या थी कि उसे नौकरी कैसे मिलेगी और उसके पिता बैंक से लिए करजे को कैसे पटाएंगे। कर्जा के एवज में उनके खेत गिरवी रखे हुए थे। उनकी सारी आशाएं जयंत पर टिकी हुई थीं।\nसंस्थान की छत से कूद कर जयंत ने आत्महत्या कर ली, उसी स्थान से जहां कुछ दिनों पहले गिद्ध बैठता था। क्या वह गिद्ध अमंगल की सूचना से ग्रस्त था। उसके कुदरतीपन का यही अंजाम होना था। उन पेड़ों के चारों ओर हवा बोझिल हो गई थी जिनकी दातौनें वह तोड़ा करता था। चूल्हा कई दिनों तक उदास रहा था जिस पर वह अपना खाना देशी ढंग से पकाता था।\nहफ्तों संस्थान बंद रहा। चैनलों ने बाईटें चलाई, प्रदर्शन हुए। ज्ञापन दिए गए। हल्के-फुल्के आंदोलन हुए। वक्तव्य पढ़े गए। धीमें ज्वार में जलजला सा उस संस्थान के तंग आसमान में उठा। पर आचार्यगण को कोई फर्क नहीं पड़ा। वे अपनी विद्या के अहंकार को छोडऩे को राजी नहीं थे। वे क्लबों में जाने और यू-ट्यूब में पोर्न ढूंढऩे से नहीं रुके जब कि यह संस्थान के इतिहास में चौथी आत्महत्या थी।\nपरिणाम आए, राहुल बहुत अच्छी मैरिट से उत्तीर्ण हो गया। मम्मी और गुंजन मौसी ने बधाई और ढेर सा आर्शीवाद भेजा और यह शाश्वत मंशा भी जाहिर कर दी कि जॉब लगते ही एक सुंदर, सुशील कन्या से उसका ब्याह रचा दिया जाएगा। जैसे दिन उनके नहीं फिरे पर राहुल के भी फिर जाएं।\nअब कहानी में आगे राहुल के लिए सम्मान जनक शब्दों का प्रयोग किया जाएगा। क्योंकि वे एक बड़े और अंतर्राष्ट्रीय प्रतिष्ठान के कारपोरेट हैड बनने वाले हैं। वे उच्च टैक्नोक्रेट हैं। उस प्रभामण्डल से मंत्रीबद्ध दर्जनों कारपोरेट घराने उनको जमाई बनाने के लिए लालायित अपनी-अपनी धुरियों पर नाच रहे हैं।\nराहुल फिर पेड़ों के बीच लौटना चाहते हैं। उस सरसराती हवा को सूंघना चाहते हैं जो पेड़ों के पत्तों के बीच से गुनगुनाती हुई गुजरती है। वे पक्षियों के कलरव को फिर सुनना चाहते हैं जो मिठास बन कर कानों में घुलता है। वे गलगलियों की अनंत गलगल को फिर एक बार आत्मसात करना चाहते हैं। वे चींचीं गिलहरियों की मुग्धता में घुल जाना चाहते हैं। वे उन शरारती पवनों को आत्मसात करना चाहते हैं जो खेतों की हरियाली को दुलराता और झरबेरियों को झकझोरता बहता रहता है। नहरों और नदियों के पानी के संग-संग बह जाना चाहते हैं उन दूरियों तक जहां धरती और आसमान मिलते हैं। झरनों के निनाद को अपने विषाद में घोल कर उसे संगीत बना देना चाहते हैं। फूलों को अपनी आकांक्षा बनाना चाहते हैं। पहाड़ों को साथी और घाटियों को अपनी गोद बना लेना चाहते हैं। क्योंकि इससे इतर राहुल ने नहीं चाहा था अपना जीवन, अपनी इच्छा, अपनी आकांक्षा और अपना सपना। भीतर कहीं उसके हरी दूब उगी हुई थी।\nवे अपनी धरती की ओर लौटना चाहते हैं जहां उनको मेधा मिली, देह को निरोग मिला, स्वस्थ चित्त मिला, रिश्तों का आत्मीय स्पर्श मिला, एक मीठी सी चिंता मिली, दुलार मिला शहद सा मीठा और मधुर और जहां पेड़ों की अनथक ममता मिली।\nवे अपनी धरती को बचाना चाहते है। शस्य श्यामला धरती को मुक्त करना चाहते है सभी प्रदूषणों से, कार्बन से, मीथेन से, ईष्र्या और स्पद्र्धा की सर्वग्रासी आग से और उस पूंजी से जिसने जीवन को अनियंत्रित और कभी न खतम होने वाली दौड़ों से भर दिया है।\nमम्मी संजना की अनुमति नहीं है। उनमें कैरियरिस्टों के प्रति भक्ति है। उन्होंने जीवन जीने के बहुत ऊचें मानदण्ड स्थापित कर रखे हैं। वे तनिक भी नीचे नहीं झांकना चाहतीं। वे नहीं चाहतीं थी कि राहुल इन गंवई और भदेसपन में पुन: लौटें और यहां की उन चीजों को स्पर्श करें जो भावना से भरीं हों, जिनमें जीवन का स्पंदन हो। उन्होंने संवेदनाओं को गीले कपड़े सा निर्वाह दिया और एक शिला अपनी छाती पर रख ली। वे जानती हैं कि राहुल के मस्तक पर कैरियर का मध्यान्ह सूर्य तप रहा है। वे राहुल को फूलों के गुल्मों और धरती की घास में नहीं लौटाना चाहतीं हैं।\nतपता सूर्य उनकी चाहत बन चुका था।\nराहुल की आखें और मन इस सूर्य की चकाचौंध से थक रहे थे। कंकरीट के जंगल से बना यह शहर जहां विकास का तीखा नश्तर हर ओर तना दिखता था उसे निगल लेने की जुगत में था। इस शहर में कहीं आत्मीय छांव नहीं, कहीं विश्राम नहीं, कहीं मीठे, ठण्डे पानी का पियाऊ नहीं और कहीं कोई अपनेपन का अहसास नहीं। बस मुनाफा रुपया, पूंजी, स्पद्र्धा, शेयर्स, क्रेडिट, एरिया, हैवी मशीन्स, हाई प्रोफाइल यही सब कुछ यहां भरा पड़ा था इफरात में।\nराहुल कारपोरेट हैड बन गए। एक बड़े औद्योगिक घराने पवित्रा की बेटी संगीता से राहुल ब्याह दिए गए भारी-भरकम दहेज के साथ। संजना समेट नहीं पा रही थीं इतना दिया था उन लोगों ने। संगीता ने अपने जीवन में न कुदरत में खिले फूल देखे थे और न वह भंवरों को ही पहचानती थी। उसे एक ही शौक था अतरे-चौथे दिन बाजार जाकर ज्वैलरी खरीद लाना। राहुल उसकी इस अमिट प्यास को समझने में असमर्थ थे। वह हर दूसरे दिन ब्यूटी पार्लर चली जाती और तीन-चार घण्टे कम से कम वहां बिताते सजती-संवरती रहती। दिन में तीन बार अपना लिबास बदलती। हर दो महीने में अपार्टमेण्ट की सज्जा को आमूलचूल बदल देती। नए से नए शोपीस खरीदती रहती। आर्ट गैलरी जाकर अमूर्तन पेण्टिंग्स को बिना वजह खरीद लाती। वैसे भी राहुल आठ बजे कम्पनी जैम की लम्बी एसी कार में आफिस को रवाना हो जाते थे और देर रात दस-ग्यारह के बीच बिल्कुल पस्त से लौटते थे। संगीता से औपचारिक सी बातचीत होती थी।\nउनके आफिस में चार्ट टंगे थे। आंकड़ों के चित्र प्रदर्शित हो रहे थे। देश भर में कम्पनी के आफिसों की लिस्ट उनकी टेबल पर रहती थी। पांच-छ: रंगबिरंगे टेलीफोन रखे थे। रोज मीटिगें होती थीं। वे अल्ट्रा स्टार्म अधीनस्थों से घिरे रहते थे। जिनके खिंचे चेहरों पर एक चिकनी मुस्कराहट हर वक्त चिपकी रहती थी। उनके कान यस सर! ओके सर! वेरी गुड सर! एक्सीलेण्ट सर! सुनते रहते थे। उन्होंने किसी क्लर्क के जीर्णशीर्ण और एडवान्स, लीव सैंक्शन्स के लिए घिघियाते चेहरे को कभी नहीं देखा, नहीं देख पाए। वेलडन सर के अलावा कोई उच्चार यहां नहीं होता था। मुख्य चिंता प्रोडक्शन बढ़ाने और बाजार की होती थी। प्रोडक्ट को कितना ग्राह्य बनाया जाए यह लक्ष्य सामने होता था। नेटवर्क का मकडज़ाल घेरता रहता। उनको आसपास के चेहरे तक अजनबी लगने लगे थे इतने निस्संग हो चुके थे वे आसपास के माहौल से।\nएक लम्बा साल गुजर गया। उन्होंने न सूर्यास्त देखा और न सूर्योदय। अमावस्या और पूनम भी नहीं। ऋतुएं बदलती नहीं देखीं, न घरासार वर्षा का आवेग सुना, ग्रीष्म का हाहाकार नहीं जाना और न शरद की कंपकपीं महसूस की। वे पक्षियों और उनके कलरव को भूल रहे थे। हवाओं की गुनगुनाहट को भूले जा रहे थे। ऊपर देखते तो नीलवर्णी आसमान नहीं दिखता, रंगीन बादल नहीं दिखते। दिखती तो और ऊंचा उठने की मंशा, प्रतिष्ठा, चकाचौंध रोशनियों से जगमगाता शिखर, उत्कृष्ट बने रहने की आकांक्षा और गुमान का आकाशगंगाओं तक फैला विस्तार। पेड़ दिखें तो फर्नीचर में तब्दील-सोफा, पलंग, आलमारी, गरिमा ओढ़ी कुर्सी और कभी-कभार रिलेक्स होने के लिए डोलती कुर्सी हुए दिखते थे। कम्प्यूटरों में घिरे राहुल उदासी में घिरते जा रहे थे। एक सुदीर्घ उदासी जिससे बाहर आने के चक्रव्यूह बन गए थे।\nवे अवसाद में आ गए थे। इतने ज्यादा अवसाद में थे कि प्रतिष्ठान ने उनको तीन माह का एकमुश्त अवकाश केवल घूमने-फिरने और मौजमस्ती के लिए अपने खर्चे से दे दिया था। राहुल का महत्व कम्पनी जानती थी। पर वे कहीं नहीं गए। बस आफिस से घर और घर से आफिस यही थी उनकी परिक्रमा। वे उन गुंजलिकाओं को जानते थे जो फिर से उनके वापस लौटने पर उनको जकड़ लेने वालीं थी। वे बीमार पड़ गए और एक पंचसितारा हास्पिटल में उनको भरती करा दिया गया। तमाम परीक्षण हुए और वे निरोग निकले। डाक्टर्स को समझ में नहीं आता कि उनको रोग क्या है। अब तो उन्होंने बोलना भी बंद कर दिया है। चेहरा मटमैला पीला पड़ गया है। संगीता परेशान है और उसके घरवाले बेहद तनाव में हैं। वे राहुल को विदेश इलाज के लिए ले जाना चाहते हैं।\nराहुल बिना पलकें झपके लेटे रहते हैं हॉस्पिटल के वार्ड की अल्ट्रा व्हाइट दीवारों को देखते हुए। मम्मी संजना और डैडी भी देखने आए हैं। देख कर धक से रह गए। कैसा गोरा-चिट्टा और सलौना था उनका राहुल। अब मटमैला बिल्कुल लाश की तरह निष्पंद पड़ा है। डाक्टरों से उन्होंने पूछा, नर्सों से पूछा पर किसी ने राहुल की बीमारी नहीं बताई। फिर एक दिन गुंजन मौसी भी आ गईं अपने एक बेटा और बेटी के साथ। दोनों बड़े हो रहे हैं।\nराहुल उनको पहचान नहीं रहा है, उनकी मीठी आवाज राहुल के कानों से बाहर छिटक रही है। गुंजन का दिल फटने लगता है। हाय! क्या हो गया राहुल बेटे को। वह ठगी सी रह जाती है। दीदी संजना और बहनोई से पूछती है पर वे भी जवाब नहीं दे पाते।\nदो दिन लगातार वार्ड में गुजारते गुंजन कुछ-कुछ समझ पाती है। राहुल के पलंग के सामने खिड़की है पारदर्शी कांच जड़ी। कांच के पार एक भीमकाय इमारत की संरचना दिखती है। वहां न पक्षी है और न उन पर उनके बैठने का कोई ठौर ही बना है। उनको राहुल के सिरहाने एक डायरी दिख जाती है। बहुत पुरानी डायरी जिसमें राहुल स्कैच बनाया करता था। कोई वाक्य या शब्द रचना उसे अच्छी लगती उसे नोट कर लेता था। कुछ फिल्मी गीत जो उसे अच्छे लगते उनके मुखड़े भी वह दर्ज कर लेता था।\nगुंजन ने डायरी उठा ली। उसमें कुछ गीत लिखे थे और उन गीतों के नीचे राहुल नाम लिखा हुआ था। एक गीत की कुछ पंक्तियां इस प्रकार थीं-\nकांपता रहता है पत्ता\nबर्फीली सर्दी में\nबसंत में बहार लाने को\nमिटा देता उसका अस्तित्व\nगुंजन उस बड़े शहर के बड़े बाजार में गई। उसे आश्चर्य हुआ कि पेड़ पौधों पर, हरियाली पर, पहाड़ों और झरनों पर, बरसते मेंह पर, फूलों के गुल्मों पर कोई चित्र उपलब्ध नहीं है। फिर एक कम विकसित पर शहर से हिलगे एक स्लम हिस्से में एक पेण्टर की दुकान पर उसे प्रकृति के कुछ कलेण्डर मिल गए। गुंजन उनको खरीद लाई।\nदूसरे दिन उन्होंने वार्ड की सपाट सफेद दीवारों पर कीलों से वे चित्र ऐन राहुल की आंखों के सामने टांग दिए। राहुल उनको ठीक से देख भी नहीं पाया था कि डॉक्टर्स और नर्सों ने इस पर बेहद एतराज किया- आप इन्फैक्शंस ला रही है। यहां ऐसा कुछ अलाउ नहीं है। पल भर में वह चित्रों में बनी प्रकृति डस्टबिन में पड़ी थी। गुंजन का यह उपक्रम व्यर्थ चला गया।\nउसने अब हॉस्पिटल के प्रबंधन से अनुनय की कि राहुल को ग्राउण्ड फ्लोर के वार्ड में शिफ्ट कर दिया जाए। खिड़की से वहां हरा-भरा लॉन दिखता है। पर प्रबंधन तैयार नहीं हुआ। वहां दूसरे रोग के रोगी थे।\nगुंजन ने दीदी संजना के कहा - दीदी! कहीं कुछ गलत हो गया है।\nसंजना ने कोई जवाब नहीं दिया। बस केवल सामने देखती रहीं निचाट सफेद एक दीवार की ओर। गुंजन रोज प्रबंधन से नीचे का कक्ष देने की मांग पर अड़ी है।\nनोट - कविता की चंद पंक्तियां मेरे मित्र डा. विद्याप्रकाश उपाध्यक्ष म.प्र. इप्टा के बेटे ओशो की हैं जिन्हें उसकी अनुमति लेकर उद्धृत किया गया है। इसलिए यह कहानी ओशो को ही समर्पित है।


हद से ज्यादा टाइट लेगी में साइकिल चलाते समय हई उ'प्स मोमेंट का शि'कार, वीडियो हुआ वायरल\nहद से ज्यादा टाइट लेगी में साइकिल चलाते समय हई उ’प्स मोमेंट का शि’कार, वीडियो हुआ वायरल\nadmin2weeks ago\tNews Leaveacomment 552 Views\nहिंदी सिनेमा की उभरती हुई अदाकारा और दिवंगत अभिनेत्री श्रीदेवी की लाडली बेटी जाह्नवी कपूर आज अपने हाल आज के लिए चर्चाओं का विषय बनी रहती है। बता दें कि उन्होंने फिल्म इंडस्ट्री में कदम रखने के बाद बड़ी सफलता को हासिल किया है। एक के बाद एक फिल्मों में नजर आ रही है। जाह्नवी कपूर ने अपनी मां की तरह लोगों के बीच में अपने दमदार अदाकारी की छाप छोड़ दी है। उन्हें काफी ज्यादा पसंद भी किया जाता है।\nजाह्नवी कपूर अपनी एक्टिंग और बोल्नेस की वजह से घर-घर में पहचान बन चुकी हैं. उस वीडियो में जाह्नवी कपूर का एक वीडियो सोशल मीडिया पर तेजी से वायरल हो रहा है. ये वीडियो पल भर का शि बन गया है. वायरल हो रहे इस वीडियो में जाह्नवी कपूर साइकिल पर बैठी हैं, साइकिल चला रही हैं और एक ही वीडियो में उन्हें दो-तीन बार शिर बनाया जा रहा है.\nजाह्नवी कपूर बनीं ऊप् मोमेंट का शि कई बार एक्ट्रेस की ऐसी तस्वीरें कैमरे में कैद हो जाती हैं। जिससे उन्हें कई बार शर्मिंदा होना पड़ता है। ऐसी ही एक तस्वीर इन दिनों वायरल हो रही है. वह हर दिन जिम जाती है और साइकिल चलाना भी पसंद करती है लेकिन साइकिल चलाते समय उसके पास एक उफ़ पल था।\nजो वीडियो सामने आया है सो देखा जा सकता है कि वह किस तरह से अपनी हद से ज्यादा टाइट लेगी की वजह से शर्मिं का शि हो रही है। इतना ही नहीं इस दौरान उन्होंने कई ऐसी भी चीजें की है जो चर्चाओं का विषय बनी हुई है। बता दें कि उन्होंने अपना मोबाइल अपने ब्र में रखा हुआ है। इतना ही नहीं उनकी टाइटल लेगी में कट्स भी दिखाई दे रहे हैं। उनका वीडियो सोशल मीडिया पर आने के बाद से ही चर्चाओं में बना हुआ है।\nइस वीडियो में जाह्नवी कपूर ने ब्लू लेगिंग्स और व्हाइट टॉप पहना हुआ है, लेकिन साइकलिंग के दौरान उनका ऊप् मोमेंट है. जिसमें एक्ट्रेस का लुक देखने लायक है. वर्कफ्रंट की बात करें तो एक्ट्रेस फिल्म ‘गुड लक जेरी’ में नजर आएंगी। इसके अलावा फैंस उन्हें ‘दोस्ताना 2’ और ‘मिस्टर एंड मिसेज माही’ में देखेंगे\nPrevious विदेश में चार तो भारत में क्यों लगाए जाते हैं तीन ब्लेड वाले पंखे, आखिर क्या है इसके पीछे की वजह\nNext प्रियंका चोपड़ा की तरह भारती सिंह ने भी अपने बेटे का रखा है यूनिक नाम,2महीने बाद किया खुलासा


UAPA : व्यक्ति की आज़ादी को कुचलने का मनमाना हथियार? | न्यूज़क्लिक\nUAPA : व्यक्ति की आज़ादी को कुचलने का मनमाना हथियार?\nअमित शाह के वक्तव्य में ही इस बिल की सबसे बड़ी खामी छिपी हुई है कि किसी भी व्यक्ति को देश हित के खिलाफ या देश विरोधी बताकर इस कानून का शिकार बनाया जा सकता है।\nहमारे देश का संविधान कहता है कि राज्य नागरिकों की सुरक्षा के लिए काम करेगा लेकिन सुरक्षा की आड़ में वह ऐसे कदम नहीं उठाएगा जिससे व्यक्ति के अधिकार छीन लिए जाएं। कहने का मतलब है कि राज्य और नागरिकों के बीच एक तरह का संतुलन है। और इस संतुलन में व्यक्ति जीवन के अधिकार को नहीं छीना जा सकता है (संविधान अनुच्छेद 21)। अब यह संतुलन टूट रहा है। इसका हालिया उदहारण है मोदी सरकार द्वारा अपने प्रचंड बहुमत से लोकसभा में पारित किया गया विधि विरुद्ध क्रियाकलाप निवारण संशोधन विधेयक, 2019 (UAPA : THE UNLAWFUL ACTIVITIES (PREVENTION) AMENDMENT BILL, 2019)। एक तरह का ऐसा कानून जिसके बहुत सारे प्रावधान राज्य को इतनी शक्ति देते हैं कि वह व्यक्ति के अधिकार मनमाने तरीके से कुचल दे।\nयह बिल पास करवाते हुए गृह मंत्री अमित शाह ने कहा कि आतंकवाद के लिए कठोर कानून होना चाहिए। यह बिल कांग्रेस के जमाने में आया था और उसी दौर में ही इसमें संशोधन किये गए और संशोधन कर 'आतंकवाद' जैसे शब्द शामिल किए गए। तो कांग्रेस देश के लिए आतंकवाद से लड़ने के लिए जरूरी कठोर कानून का विरोध क्यों कर रही है? उनके कहने का मोटा-मोटा मतलब यह था कि कांग्रेस आंतकवाद पर कठोर कानून बनाने का विरोध नहीं कर सकती। यह देश हित में नहीं है। ऐसा करना देश विरोधी है।\nअमित शाह के इसी वक्तव्य में ही इस बिल की सबसे बड़ी खामी छिपी हुई है कि किसी भी व्यक्ति को देश हित के खिलाफ या देश विरोधी बताकर इस कानून का शिकार बनाया जा सकता है। तो चलिए समझते हैं कि आतंकवाद के खिलाफ कठोर कानून बनाने के नाम पर यह कानून राज्य के मुकाबले व्यक्ति के अधिकारों को किस तरह से बहुत अधिक कमजोर कर देता है।\nसाल 1962 में चीन के साथ लड़ाई के बाद तमिलनाडु की तरफ से तमिल अस्मिता के नाम पर भारत से अलग होने की मांग उठने लगी। इसलिए संसद ने देश की सम्प्रभुता और अखंडता की सुरक्षा के नाम पर साल 1967 में पहली बार UAPA कानून बनाया। इस तरह से इस कानून के बाद से भारत की सरकार भारत से अलग होने की कोशिश में जुड़े किसी भी संगठन पर बैन लगा सकती थी। यानी यह कानून गैरकानूनी संगठनों पर रोकथाम के मकसद से लाया गया था। उसके बाद इस कानून में साल 2004, 2008 और 2013 में बदलाव किये गए। इन्हीं संशोधनों के बाद इस कानून में 'टेररिस्ट एक्ट' 'टेररिस्ट गैंग' और टेररिस्ट आर्गेनाईजेशन जैसे शब्द जोड़े गए।\nयहीं से इस कानून की ख़मियाँ शुरू हो जाती है। अनलॉफुल और आंतकवाद जैसे शब्दों की अवधारणाओं की व्याख्या बहुत अधिक अस्पष्ट है। इसके अंदर राज्य अपने विरोध और असहमति से जुड़े हर तरह के कामों और संगठनों को शामिल कर सकता है। पिछले साल भीमा कोरेगांव घटना से जुड़े मसले पर भी पांच मानवाधिकार कार्यकर्ताओं के कामों को भी गैरकानूनी बताकर इसी कानून के अंतर्गत गिरफ्तार कर लिया।\nअभी पास किये गए संसोधन बिल के दो प्रावधानों पर सबसे अधिक विवाद छिड़ा है। पहला ये है कि अब UAPA बिल के अंदर एक व्यक्ति को भी केवल शक के आधार पर आतंकवादी बताकर गिरफ्तार किया जा सकता है। भले ही वह किसी आतंकवादी संगठन से जुड़ा हुआ हो या नहीं।\nदिल्ली विश्वविद्यालय में कानून के विषय पर रिसर्च कर रहे रितेश धर कहते है कि हम यह कैसे निर्धारित करेंगे कि कोई संगठन गैरक़ानूनी है या कोई गैरक़ानूनी काम करता है? पहले ही हम देख चुके हैं कि आदिवासियों, दलितों, मुस्लिमों, वंचितों और पिछड़े इलाकों में काम करने वाले संगठन को UAPA के अंतर्गत बैन किया जा चुका है। अभी पिछले ही साल पांच मानवाधिकार कार्यकर्ताओं को माओवादी संगठन से जुड़ा बताकर गिरफ्तार कर लिया गया।\nअब यह सोचने वाली बात है कि कैसे किसी व्यक्ति को किसी बैन संगठन से जुड़ा हुआ बताया जाता है? अगर यह साबित कर दिया गया कि अमुक व्यक्ति प्रतिबंधित संगठन से जुड़ा है तो उसे गिरफ्तार कर लिया जाता है। इसके लिए कई बार तो किसी विचारधार से जुडी किताब रखने पर गिरफ्तार किया गया है। अब अगर मैं रिसर्चर हूँ और मुझे अमुक विचारधारा या संगठन के बारें में रिसर्च करना है तो मैं उससे जुडी किताबें या पन्ने तो रखूँगा ही तो मुझे आतंकवादी कैसे कहा जा सकता है जैसे विनायक सेन के केस में हुआ। यह इस कानून की कमी है कि इसमें गैरक़ानूनी संगठनों से जुड़ा हुआ किसी को भी बताया जा सकता है।\nवकील मनीषा कहती हैं कि यह पहला ऐसा कानून है जिसमें कार्यपलिका को यह अधिकार दिया गया है कि वह किसी व्यक्ति को गैरकानूनी कामों में संलिप्त बता दे, आतंकवादी बता दे। किसी भी ऐसे व्यक्ति को जिसके खिलाफ पहले कोई मुकदमा नहीं है,जिसके खिलाफ पहले कोई अपराध नहीं दर्ज हुआ हो। न्यायपालिका की जगह पर कार्यपालिका का यह फैसला लेना कि कोई आतंकवादी है या नहीं यह प्राकृतिक न्याय के सिद्धांत के खिलाफ है।\nइस कानून से जुड़ा एक और विवादित उपबंध है - सेक्शन 43 D (5), सुप्रीम कोर्ट ने साल 1970 में एक फैसला देते हुआ कहा था कि 'जेल इज एक्सेप्शन बेल इज नॉर्म' यानी जहां तक सम्भव हो किसी को जेल जाने से बचा लेना चाहिए उसे बेल यानी जमानत पर छोड़ देना चाहिए। किसी को बिना ट्रायल के तभी जेल में रखा जाना चाहिए जब वह न्याय को प्रभावित करने वाली स्थिति में हो। जैसे कि देश से भाग जाने में कामयाब हो, सबूतों के साथ छेड़छाड़ कर सकता हो या किसी भी तरह की ऐसी स्थिति में हो जिससे न्याय प्रभावित होता हो। क्योंकि इस देश के क्रिमिनल जस्टिस सिस्टम का गोल्डन रूल है कि जब तक किसी पर आरोप साबित नहीं हो जाता तब तक वह निर्दोष है।\nरितेश धर कहते हैं की UAPA के सेक्शन 43 D (5) के तहत पुलिस की केस डायरी या चार्जशीट से कोर्ट को ऐसा लगता है कि प्रथमदृष्टया अभियुक्त पर गंभीर मामला बनता है तो वह बिना ट्रायल के भी व्यक्ति को 180दिनों तक जेल में रहने के आदेश दे सकती है। जबकि आम मामलों में 90 दिनों के भीतर दोनों पक्षों की सुनवाई न होने के बाद मामला नहीं बनता है तो अभियुक्त को बरी कर दिया जाता है। लेकिन यहां इसे कोर्ट के आदेश पर पूरी जिंदगी तक बढाया भी जा सकता है।\nयह उपबंध ही प्राकृतिक न्याय के खिलाफ है, जहां बिना सुनवाई के व्यक्ति को जेल में रखा जाता है। चार्जशीट स्टेट का पक्ष है। बिना व्यक्ति का पक्ष सुने केवल चार्जशीट और केस डायरी पर जेल में डाल देना गलत है। ऐसे में अब सरकारें जिसे भी अपनी राजनीती के लिए खतरा मानेंगी उसे गिरफ्तार कर लेंगी। या जिस तरह से भी खुद का फायदा देखेंगी, इसका फायदा उठाएंगी।\nइसके साथ इस कानून के अंतर्गत अभियुक्त की ही यह जिम्मेदारी होती है कि वह यह साबित करे कि वह अपराधी नहीं है। यानी आतंकवादी का आरोप राज्य लगाएगा लेकिन आतंकवाद के आरोप से मुक्ति के लिए सबूत व्यक्ति को देना होगा। जबकि भारत के अपराध संहिता में कुछ अपवादों को छोड़कर प्रॉसिक्यूशन की यह जिम्मेदारी होती है कि वह सिद्ध करे कि अभियुक्त दोषी है। इसका मतलब है कि सरकार के पास इस कानून के माध्यम से ऐसी शक्ति मिली हुई है कि वह किसी भी तरह की असहमति को गैरकानूनी बताकर उसपर आरोप लगा सके। और व्यक्ति जीवन भर उसे हटाने की कोशिश करते रहा।\nइस बिल में विवाद का दूसरा बिंदु केंद्र सरकार के अधीन काम करने वाली संस्था नेशनल इन्वेस्टीगेशन एजेंसी (एनआईए) को दिए गए अधिकारों से जुड़ा है। लॉ एंड आर्डर मसला राज्य सरकार के अधीन आता है। लेकिन केंद्र सरकार द्वारा ये अधिकार लेने का मतलब है कि राज्य सरकार के कार्यक्षेत्र का अतिक्रमण। देश को केन्द्रीकरण की तरफ ले जाना। और संघवाद के सिद्धांत से दूर जाना। इसका फायदा केंद्र सरकारें राज्यों को काबू करने में भी उठा सकती हैं। पहले राज्य के डायरेक्टर जनरल ऑफ पुलिस (डीजीपी) को यह अधिकार था कि वह किसी संगठन को प्रतिबंधित कर उसकी सम्पति जब्त करे या व्यक्ति की गिरफ्तारी का फैसला ले, लेकिन अब यह अधिकार नेशनल इन्वेस्टीगेशन एजेंसी के तहत काम करने वाले डायरेक्टर जनरल रैंक अधिकारी को दे दिया गया है। यानी सीधे केंद्र की दखलअंदाज़ी।\nऐसे मामलों पर पहले इन्वेस्टीगेशन करने का अधिकार अस्सिटेंट कमिश्नर रैंक से ऊपर के अधकारी को मिला था। लेकिन अब यह अधिकार नेशनल इन्वेस्टीगेशन एजेंसी के अंदर काम करने वाले इंस्पेक्टर रैंक अधिकारी को मिल गया है। यानी आतंकवाद जैसे विषय पर कठोर कानून की तो बात कही गयी लेकिन छानबीन करने का अधिकार उस पद को सौंपा गया, जिसकी शक्तियाँ कम हैं और जो अपने आकाओं की बात मानकर काम करने के लिए अभिशप्त है।\nन्यूज़क्लिक में क़ानूनी मसलों पर लिखने वाले पत्रकार विवान कहते हैं की राज्य के ऐसे ही अतिक्रमण से बचने के लिए संविधान में मौलिक अधिकारों का उपबंध किया गया है। संविधान के अनुच्छेद 21 में इसकी बहुत साफ़ व्याख्या है कि किसी भी व्यक्ति के जीवन जीने के अधिकार को नहीं छीना जा सकता है। न ही व्यक्ति को उसकी व्यक्तिगत स्वतंत्रता से वंचित किया जा सकता है। लेकिन अगर ऐसी स्थिति आती है कि व्यक्ति किसी अपराध से जुड़ा है तो व्यक्ति के जीवन में हस्तक्षेप कानून द्वारा स्थापित यथोचित प्रक्रिया अपनाकर (procedure established by law) ही किया जा सकता है। मेनका गाँधी मामले में तो इस उपबंध की और स्पष्ट व्यख्या कर दी गयी कि किसी व्यक्ति को अपराधी घोषित करने के लिए न्यायपूर्ण, निष्पक्ष और तार्किक प्रक्रिया अपनायी जायेगी।\nअभी तक UAPA के तहत दर्ज हुए मामलों में केवल 28 फीसदी के आसपास मामलों में ही दोष सिद्ध हुआ है। नहीं तो 72 फीसदी मामले में केवल अभियुक्तों को प्रताड़ित होना पड़ा है। इस तरह से राष्ट्रीय सुरक्षा का मकसद बताकर UAPA कानून के जरिए सरकार अपनी तानाशाही स्थापित कर रही है। ऐसी तानाशाही जिसमें विरोध के स्वर को आतंकवादी बताकर कुचला जा सका। गैरक़ानूनी बताकर देश विरोधी करार दिया जा सके।


अरुंधति रॉय का प्रोपेगेंडा: भारत में कोरोना के झूठे आँकड़े दे रही मोदी सरकार\nHomeरिपोर्टमीडियामुस्लिम नरसंहार के लिए मोदी सरकार कर रही कोरोना का इस्तेमाल: अरुंधति ने विदेशी...\nमुस्लिम नरसंहार के लिए मोदी सरकार कर रही कोरोना का इस्तेमाल: अरुंधति ने विदेशी मीडिया के जरिए फैलाया झूठ\nअरुंधति अपना वही पुराना 'हिन्दू-मुस्लिम विवाद' और 'मुस्लिमों पर अत्याचार' वाला राग लेकर बैठ गईं और कहा कि कोरोना के कारण भारत की 'पोल खुल गई' है। उन्होंने दावा किया कि भारत न सिर्फ़ कोरोना वायरस, बल्कि घृणा और भूख से भी बेहाल है।\nअरुंधति रॉय का फेक न्यूज़ फ़ैलाने का पुराना इतिहास रहा है (फाइल फोटो)\nघनघोर वामपंथन अरुंधति रॉय को भारतीय मीडिया में अब कवरेज नहीं मिल रहा है। ऐसे में उन्होंने अपना प्रोपेगेंडा फैलाने के लिए एक जर्मन मीडिया संस्थान का सहारा लिया। ‘डीडब्ल्यू न्यूज़’ को इंटरव्यू देते हुए अरुंधति ने न सिर्फ़ भारत में कोरोना वायरस के प्रसार को लेकर अफवाह फैलाई, बल्कि मोदी सरकार को बदनाम करने के चक्कर में लोगों के बीच डर का माहौल बनाने का भी प्रयास किया। बिना किसी सबूत के उन्होंने भारत में कोरोना के आँकड़ों को ग़लत बताना शुरू कर दिया। उन्होंने कहा कि ये आधिकारिक आँकड़े मोदी सरकार के हैं, वो इस पर जरा भी विश्वास नहीं करतीं।\nइसके बाद अरुंधति अपना वही पुराना ‘हिन्दू-मुस्लिम विवाद’ और ‘मुस्लिमों पर अत्याचार’ वाला राग लेकर बैठ गईं और कहा कि कोरोना के कारण भारत की ‘पोल खुल गई’ है। उन्होंने दावा किया कि भारत न सिर्फ़ कोरोना वायरस, बल्कि घृणा और भूख से भी बेहाल है। उन्होंने कहा कि कोरोना के कारण मुस्लिमों के ख़िलाफ़ घृणा में बढ़ोतरी हुई है। उन्होंने दिल्ली में हुए हिन्दू-विरोधी दंगों को भी मुस्लिमों के नरसंहार करार दिया और कहा कि उसके बाद से ही घृणा में बढ़ोतरी हुई है। वो यहाँ तक झूठ बोल बैठीं कि दिल्ली में हुए दंगे सीएए के ख़िलाफ़ प्रदर्शन कर रहे लोगों पर अत्याचार के रूप में हुए थे।\nजमातियों को बचाने के लिए पगलाई हैं अरुंधति रॉय\nदरअसल, अरुंधति रॉय का ये बयान तबलीगी जमात वालों को बचाने की मुहिम सी लगती है, जिन्होंने देश भर में कोरोना फैलाया। दिल्ली के निजामुद्दीन स्थित मरकज़ में हज़ारों लोगों का जुटना और फिर लॉकडाउन तोड़ने वाली हरकत छिपी नहीं है। जगह-जगह मोहल्ले में पुलिस और मेडिकल टीम पर हमले हुए। इसलिए, अरुंधति एक ऐसा नैरेटिव बनाना चाह रही हैं, जैसे मुस्लिमों पर ही अत्याचार हुआ हो। ताज़ा हिंसा की घटनाओं को देखें तो स्पष्ट है कि कई कट्टरपंथी इसे ‘काफिरों को दिए सज़ा’ के रूप में देख रहे हैं।\nतबलीगी जमात का मुख्यालय भारत में कोरोना का हॉटस्पॉट बन गया। जमातियों ने पुलिस व प्रशासन के साथ सहयोग नहीं किया। जमातियों को खोजने गई पुलिस पर हमले हुए। उनके मोहल्लों में मेडिकल टेस्ट करने गए स्वास्थ्यकर्मियों को खदेड़ दिया गया। इन सबका दोषी कौन है? क्या अरुंधति रॉय इसे ही ‘समुदाय विशेष के ख़िलाफ़ अत्याचार’ मानती हैं? दिल्ली दंगों को लेकर उनके दावे झूठे हैं, क्योंकि ताहिर हुसैन जैसों की हरकतों पर उन्होंने चुप्पी साध ली। दिल्ली में हुए दंगे शाहीन बाग़ और जाफराबाद में मुस्लिम भीड़ द्वारा सड़कों पर कब्ज़ा किए जाने और स्थानीय लोगों को लगातार परेशान करने के बाद हुआ। पेट्रोल बम भी उन्होंने ही फेंके।\nअरुंधति का दावा है कि मोदी सरकार कोरोना की आड़ में मीडिया को दबा रही है। युवा नेताओं को गिरफ़्तार किया जा रहा है और विरोधियों को कुचला जा रहा है। वो राजद छात्र नेता हैदर की ओर इशारा कर रही थीं, जिसे दिल्ली दंगों में उसकी भूमिका के कारण गिरफ्तार किया गया है। अरुंधति दंगा करने वालों पर कार्रवाई का विरोध करती हैं। साथ ही वे जिन पत्रकारों और कथित एक्टिविस्ट्स की बात कर रही हैं, उनमें से कई हिंसा फैलाने के आरोपित हैं। किसे नहीं पता कि भीमा-कोरेगाँव हिंसा मामले में जो आज जेल में हैं, वो भी एक्टिविस्ट्स ही कहे जाते हैं।\nविदेशी मीडिया के सहारे अरुंधति का प्रोपेगेंडा\nसाथ ही अरुंधति इसके बाद आरएसएस को गाली बकने लगीं। उन्होंने कहा कि भाजपा और संघ भारत को हिन्दू राष्ट्र बनाना चाहते हैं। यहाँ तक कि वो हिटलर के नाजी काल से मोदी सरकार की तुलना करने लगीं और कहा कि जैसे जर्मनी में उस दौर में यहूदियों के नरसंहार के लिए तिकड़म आजमाए जाते थे, ठीक उसी तरह आज कोरोना का इस्तेमाल भारत में किया जा रहा। जबकि, मुल्ला-मौलवियों ने ही अधिकतर सरकारी दिशा-निर्देशों को धता बताते हुए मेडिकल सलाहों का मखौल उड़ाया। मोदी सरकार कोरोना से प्रभावी तरीके से निपट रही है, ऐसे में अरुंधति का ‘नाजी कार्ड’ खेलना वामपंथियों का पुराना पेशा है।\nये वामपंथी ‘नरसंहार’ जैसे शब्द का ऐसे प्रयोग करते हैं, जैसे किसी को एक थप्पड़ लगने का मतलब भी यही हुआ। उन्होंने झूठा आरोप लगाया कि मोदी सरकार समुदाय विशेष के लिए डिटेंशन सेंटर बनवा रही है। ऐसा प्रतीत होता है जैसे अरुंधति रॉय फिक्शन लिखते-लिखते कथा-कहानियों की दुनिया में ही जीने लगी हैं। अरुंधति रॉय फेक न्यूज़ फैलाने वाले और झूठे फैक्ट चेकिंग करने वाले ‘ऑल्टन्यूज़’ को भी डोनेशन देती रही हैं।\nSearched termsarundhati roy, arundhati roy corona india, arundhati roy muslims, arundhati roy interview, arundhati roy delhi riot, arundhati roy modi government, arundhati roy fake neews, अरुंधति रॉय लेटेस्ट न्यूज़, अरुंधति रॉय मोदी सरकार, अरुंधति रॉय भारत , अरुंधति रॉय भारत कोरोना, अरुंधति रॉय दिल्ली दंगा


नाथद्वार - भारतकोश, ज्ञान का हिन्दी महासागर\n(नाथद्वारा से पुनर्निर्देशित)\nश्रीनाथजी मंदिर, नाथद्वार, उदयपुर\nनाथद्वार पश्चिमोत्तर भारत के राजस्थान के राजसमन्द ज़िले में उदयपुर जाने वाले मार्ग पर बनास नदी के ठीक दक्षिण में एक हिंदू तीर्थस्थल है। यहाँ वल्लभ सम्प्रदाय के वैष्णवों का प्राचीन मुख्य पीठ है। नाथद्वार सड़क द्वारा उदयपुर से 48 किमी दूर है तथा उदयपुर से यहाँ के लिए बसें चलती हैं। ऐसा कहा जाता है कि नाथद्वार के मंदिर की मूर्ति पहले गोवर्धन (ब्रज) में थी। मुस्लिमों के आक्रमण के समय इस मूर्ति को सुरक्षा की दृष्टि से नाथद्वार ले आये थे। नाथद्वार के निकट मालवी रेल जंक्शन स्थित है। नाथद्वार में एक कृषि बाज़ार है तथा यहां राजस्थान विश्वविद्यालय से संबद्ध एक सरकारी महाविद्यालय है।\nनाथद्वार प्राचीन सिंहाड़ ग्राम के स्थान पर बसा हुआ है। कहा जाता है कि मुग़ल बादशाह औरंगज़ेब के शासन काल में मथुरा-वृन्दावन में भयंकर तबाही रहा करती थी। इस तबाही से मूर्तियों की पवित्रता को बचाने के लिये श्रीनाथ जी की मूर्ति नाथद्वार लायी गई थी। मूर्ति को नाथद्वार लाने का काम मेवाड़ के राजा राजसिंह ने किया। जिस बैलगाडी में श्रीनाथजी लाये जा रहे थे, उस बैलगाड़ी के पहिये नाथद्वार में आकर ही मिट्टी में धंस गये और लाख कोशिशों के बाद भी पहियों को निकाला नहीं जा सका। तब पुजारियों ने श्रीनाथजी को यहीं स्थापित कर दिया।\nनाथद्वार में 17वीं सदी का वैष्णव मंदिर है, जो भारत के सर्वाधिक प्रसिद्ध मंदिरों में से एक है।\nमंदिर में भगवान कृष्ण की एक प्रख्यात मूर्ति है, जो सामान्यत: 12वीं सदी ई.पू. की मानी जाती है।\nमंदिर में भगवान विष्णु की एक मूर्ति है। यह मूर्ति काले पत्‍थर की बनी हुई है।\nइस मूर्ति को औरंगज़ेब के कहर से सुरक्षित रखने के लिए 1669 ई. में मथुरा से लाया गया था।\nमंदिर श्रद्धालुओं के लिए दिन में सात बार खोली जाती है, लेकिन हर बार सिर्फ़ आधे घण्‍टे के लिए।\nयह स्‍थान पिच्‍चवाई पेंटिग्‍स के लिए भी प्रसिद्ध है।\nइन्हें भी देखें: नाथद्वार चित्रकला\n"https://bharatdiscovery.org/bharatkosh/w/index.php?title=नाथद्वार&oldid=487314" से लिया गया